
בקשה לחוות דעת מבקר המדינה בנושא: 
התכנית לשילוב הורים יחידים, מקבלי הבטחת הכנסה ומזונות, בשוק העבודה 



היו”ר יורי שטרן:		

בוקר טוב, אני מתכבד לפתוח את הישיבה. בתקציב 2003 חלו שינויים מאוד משמעותיים בתחום הסוציאלי. בקצבאות השונות של הביטוח הלאומי. שר האוצר היה אז סילבן שלום, התקבלו החלטות על קיצוץ מאוד דרמטי בקצבאות של הביטוח הלאומי. חלק מהקיצוץ היה קיצוץ רוחבי של 7 אחוזים, אם אני לא טועה, וחלק מהקצבאות נקבעו בצורה הרבה יותר דרמטית. 

וביניהן היו קצבאות לאמהות חד-הוריות שבתחילת שנות ה-90 ממשלת ישראל מצאה לנכון לקבוע כמערכת תמיכה מיוחדת במסגרת הביטוח הלאומי, בהתחשב במצבם של העולים החד-הוריים ש-90 אחוזים מהם הם אמהות חד-הוריות. המגבלות שלהן ביציאתן לשוק העבודה; צורך בטיפול בילד. 

וכל המערכת הזאת השתנתה באותה שנת 2003 באופן חד-צדדי, כאשר משרד האוצר טען שכתוצאה מהמערך הקיים עד כה, אמהות ואבות רבים לא יוצאים לעבודה, משתלם להם לשבת ולקבל קצבאות, אם עובדים אז עובדים בצורה לא רשמית. יש גם לא מעט מקרים כאשר אנשים רושמים את עצמם כביכול גרושים ובפועל ממשיכים להיות זוג נשוי וזה בשביל לזכות בקצבאות. 

ואם יקצצו הקצבאות אז תצאנה הנשים האלה לשוק העבודה, יתחילו לעבוד. וזה כמובן יותר נכון ויותר בריא, מה כן שבאוצר המדינה כסף לתשלום קצבאות רבות כל-כך. שזה באמת היה נכון, היה משבר פיננסי אמיתי. 

התחילו הפגנות של נשים  חד-הוריות, ויקי כנפו ואחרות. היתה פה התנחלות, לא יודע, ספק חוקית, בקרית הממשלה שתמכו בדרישות האלה. וכתוצאה בא משרד האוצר, בהתחלה הבטיח ואחר-כך כן הגיש תכנית שהיתה אמורה לסייע לאמהות במהלך הזה. 

אתה משה בר-סימן-טוב, ממשרד האוצר?

משה בר-סימן-טוב:

	מצטער על האיחור.

היו”ר יורי שטרן:

	אל תצטער, אל תאחר פשוט. משרד האוצר קודם הגיע בפועל בכך שבעצם התכנית שלו, הקיצוצים שהוא עשה, לא היו בדוקים ולא היו מבוססים על שום הערכה שבאמת הכושר התעסוקתי של אותן הנשים או של אותם עולים חד-הוריים. 

הוא הכיר בזה בעצם העובדה שנאלץ להפסיק את התכנית. התכנית הזאת כללה כמה אלמנטים של עידוד תעסוקה של חד-הוריים, גם שלהם וגם של מעסיקים שאמורים להעסיק אותם. תמיכה בסביבה שלהם, מעונות יום לילדים בשביל לשחרר את ההורים מהצורך באמת להיות בשעות מסוימות בבית. השמה והכשרה מקצועית וכדומה. 

לפי הנתונים שהתקבלו לאחרונה, התכנית הזאת נכשלה טוטאלית. היא, אפרופו, נגמרת בחודש יולי. ואני ביקשתי את חוות-דעתו של מבקר המדינה וביקשתי גם לקיים את הישיבה יחד עם ועדת העבודה, הרווחה והבריאות. ואני מודה מאוד ליושב-ראש הוועדה, חבר-הכנסת שאול יהלום, שמיד הוא שם את זה על סדר היום בעדיפות מאוד גבוהה.

אנחנו מבקשים בעצם לבדוק את קבלת ההחלטות האלו, מה חשב משרד האוצר, על סמך מה הוא העריך שפגיעה קשה כזאת ברווחתם של משפחות רבות כל-כך. פגיעה שיש לה השלכות לדור הבא. זאת פגיעה לא רק באמהות – זה קודם כל פגיעה בילדיהן. 

קטסטרופה חברתית שהתרחשה כתוצאה מהקיצוץ החד הזה. מה חשב משרד האוצר, איזה בסיס נתונים, איזו עבודת מטה, אילו חישובים, אילו בדיקות הוא עושה בטרם החליט לפגוע בצורה די וולונטריסטית, שרירותית, בלפחות 50 אלף משפחות במדינת ישראל. 

איך ביסס את התכנית שלו שהציג כמן מוצא לאחר המעשה בעצם. ואיך הוא רואה את תפקידו היום לאור העובדה שכל התכנית הזאת הביאה פירות צנועים ביותר, עלובים ביותר. כי 70 אחוזים מאותן האמהות שכן יצאו לשוק העבודה  - 70 אחוזים פרנסתן היא פחות מ-2,500 ש"ח לחודש, ו-50 אחוזים זה פחות, אם אני לא טועה, 1,700 ש"ח לחודש. 

זאת אומרת, אי אפשר לראות בזה את התהליך המבורך של יציאה לעבודה של ביסוס עצמי של המשפחות. ואנחנו נשמע אחר-כך מהאמהות החד-הוריות מול מה הן מתמודדות כתוצאה מהקיצוצים האלה. זה הפתיח שלי, אני מבקש מעמיתי, שאול יהלום, שהתנסה ביותר בוועדה שלו בסוגיות האלה.

היו”ר שאול יהלום:

	ראשית, יותר חד ממך אי אפשר להיות. ואני מציע שניגש לשמיעת הלקחים ונראה באמת את העובדות בשטח וננסה לעבות את מה שאתה אמרת ולבדוק את העניין איך זה קורה, בוודאי ובוודאי מתוך מטרה אני מבין לבקש את חוות-דעת המבקר, נכון? 

היו”ר יורי שטרן:

	כן.

היו”ר שאול יהלום:

	לבקש חוות-דעת, הדיון בוועדה שלנו יכול להיות בכל מקרה. אני מניח שהדיון אצלכם בדרך-כלל נכלל בסעיף הזה של בקשת חוות-דעת ואחר-כך נראה. אני מציע להתחיל בדיון.

היו”ר יורי שטרן:

	כן. אני רק אציין פשוט את הנקודות בביקורת המדינה משנה לשנה, אבל זה מופיע חזק מאוד בדוח האחרון. מבקר המדינה בודק עבודת מטה במשרדי ממשלה, הוא דורש, הוא בעצם מתבסס על פה כמה וכמה החלטות של הממשלה ושל הדרג המקצועי בממשלה. 

	שהחלטה ממשלתית, בוודאי ובוודאי החלטה מכריעה בסוגיות שהן סוגיות גורליות לאוכלוסייה משמעותית במדינת ישראל. שההחלטות כאלה תתקבלנה על בסיס עבודת מטה מסודרת, עם הצגת אלטרנטיבות, עם בדיקת השלכות, עם דיון מקיף. 

	ומפה אנחנו רואים החלטה שאין ספק שמשמעותה החברתית היא עמוקה מאוד ואני אומר, ההשלכות הן לא רק על הדור המבוגר של האמהות והאבות  החד-הוריים, אלא קודם כל על ילדיהם שחיים בעוני מחפיר. איך התקבלה ההחלטה בפעם הראשונה על הקיצוץ, איך התקבלה החלטה בפעם השניה על תכנית שתוצאותיה כפי שהן נראות היום, הן עלובות במיוחד. 

מי נושא באחריות כלשהי על דלות המחשבה, על שרירות הלב ועל האכזריות שבהחלטות האלה. להערכתי, עכשיו יכול להיות שאני טועה והנתונים שיציגו יהיו שונים ממה שמופיע גם בתקשורת וגם במסמכים שהתחילו לעלות במרכז המידע של הכנסת. 

	אני הייתי רוצה להתחיל ממשרד התמ"ת, מי מייצג את משרד התמ"ת? סיגל, דוח הביניים, את יכולה להציג את המסקנות שלכם? את, אפרופו, לא בדקת את ההשלכות החברתיות, את בדקת רק את ביצוע התכנית לפי היעדים המוזרים שלה. 

סיגל שלח:

	לא לגמרי, אני מיד ארחיב, אבל אני רוצה רק לפתוח ולומר שאני לא אתייחס להחלטות שקדמו להחלטה על הקיצוצים, אלא על התכנית עצמה ולביצוע שלה על-ידי משרד התמ"ת. ושנית, אני מתנצלת שמר בני פפרמן לא נמצא פה, שהוא מנהל המינהל. 

היו”ר יורי שטרן:

	את יכולה להזכיר לנו את ההחלטות הראשוניות על עומק הקיצוץ הראשוני? 

איריס זנגי:

	קודם כל, חשוב  באמת להדגיש שההנחיות בעצם באו מהאוצר. 

היו”ר יורי שטרן:

מהממשלה. 

איריס זנגי:

סליחה, מהממשלה. בעקבות חוק ההסדרים 2003 בעצם הוחלט גם לקצץ בקצבאות אבל בעצם בעקבות זאת הוחלט לנסות ואולי לפצות קצת.

היו”ר יורי שטרן:

	לא, זה לא בעקבות, זה בעקבות ההפגנות. 

היו”ר שאול יהלום:

	בעקבות ההערה שביקש חבר-הכנסת שטרן, תיתנו לנו בדיוק את מהות הצמצום להזכיר לנו כמה לפני הגזירה של חוק ההסדרים היתה מקבלת אימא חד-הורית וכמה אחרי חוק ההסדרים. 

איריס זנגי:

	אז קודם כל חשוב לדעת שבהבטחת הכנסה גובה הקצבה בדרך-כלל התייחס להרכב היחידה. זאת אומרת, יחיד מקבל שונה מזוג עם שני ילדים; חד-הורית מקבלת שונה וכו'. 

היו”ר יורי שטרן:

	תתרכזי בחד-הוריות.

איריס זנגי:

	חד-הוריות, עוד פעם, תלוי אם זה ילד או שני ילדים, לפני כן, אימא עם ילד אחד, גובה הקצבה היה 2,789 ש"ח. אחרי הקיצוץ ב-2003 הוא ירד ל-2,333 ש"ח. 

היו”ר שאול יהלום:

	לא, אני חושב, זה ירד ל-2,000.

איריס זנגי:

	2,200 זה מה שמקבלים בפועל לחשבון הבנק. אני מדברת על סכומים לפני הורדה של ביטוח בריאות. מהסכום הזה יורד 84 ש"ח ביטוח בריאות.

היו”ר שאול יהלום:

	כמה מקבלים עכשיו וקודם?

איריס זנגי:

	או-קיי, אז אני מסבירה עוד פעם. הסכום שמופיע זה סכום לפני הורדה של ביטוח בריאות.

היו”ר שאול יהלום:

	אז כמה הסכום, 2,700?

איריס זנגי:

	2,789 ש"ח היה קודם והוא ירד ל-2,333 ש"ח. 

היו”ר שאול יהלום:

	טוב, ועם שני ילדים?

איריס זנגי:

	חד-הורית עם שני ילדים ומעלה זה היה 3,485 ש"ח, ירד ל-2,716 ש"ח. 


היו”ר יורי שטרן:

	זאת אומרת שהקיצוץ הוא בגובה של 25 אחוזים בערך? מה היה הקיצוץ בשאר הקיצוצים. מה היה הקיצוץ בשאר הקצבאות, הקיצוץ הכולל? 

היו”ר שאול יהלום:

	זה כולל הבטחת הכנסה? 

איריס זנגי:

	זה רק הבטחת הכנסה. זוג – היתה ירידה של 20 אחוזים; זוג עם ילד – 11.3 אחוזים; אצל יחיד – 10 אחוז. זה נע בהתאם להרכב וכו'. 

היו”ר שאול יהלום:

	אימא חד-הורית בלי ילדים, זאת אומרת בודדת? 

איריס זנגי:

	היא לא אימא – היא יחיד. 

היו”ר שאול יהלום:

	יחיד מקבל הבטחת הכנסה? 

איריס זנגי:

	כן.

היו”ר שאול יהלום:

	מה הסכום? 

איריס זנגי:

	גם כן, היום הוא עומד על בערך 1,393 ש"ח. 

היו”ר שאול יהלום:

	וקודם? 

איריס זנגי:

	אותו דבר, לא קוצץ. 

היו”ר יורי שטרן:

	ואחר-כך בסיבוב הבא קיצצו גם קצבאות הילדים, נכון?


איריס זנגי:

	נכון. 

היו”ר יורי שטרן:

	כמה קיצצו קצבאות הילדים? 

איריס זנגי:

	אני מצטערת, אין לי את הנתונים, אבל אני אשמח להעביר אותם. 

היו”ר יורי שטרן:

	זאת אומרת, תוך שנה בערך, שנה וחצי, איבדו האמהות בערך 25 עד 30 אחוזים מהקצבאות שלהן. הסיוע בשכר-דירה כמה קוצץ?

ברכה ארג’ואני:

	האמת היא שמסתכלים על סך הפגיעה הכוללת במשפחות החד-הוריות, אז זה הרבה יותר ממה שביטוח לאומי. 

היו”ר יורי שטרן:

	אז פשוט תתני את הנתונים.

ברכה ארג’ואני:

	אני כאם חד-הורית קיבלתי 2,900 ש"ח לפני הקיצוץ. היום אני מקבלת, אפשר להגיד 2,150 ש"ח. זה מה שאני מקבלת היום. הקיצוץ בסיוע בשכר-דירה, אם הסכום המירבי היה 1,200 ש"ח. 

היו”ר שאול יהלום:

	כמה ילדים יש לך? 

ברכה ארג’ואני:

	ילדה אחת. 

היו”ר שאול יהלום:

	זה לא מסתדר לי, המספרים שכאן שמעתי.

ברכה ארג’ואני:

	נכון. זה לא מסתדר. 

היו”ר שאול יהלום:
	
	העובדות לא יכולות להיות במחלוקות. אם כאן הם אמרו 2,789 ש"ח ועכשיו 2,333 ש"ח. תורידי אפילו 80 ש"ח לביטוח בריאות, כפי שנאמר, אז זה עדיין צריך לצאת 2,250 ש"ח. ואת אומרת שאת מקבלת 2,150.

ברכה ארג’ואני:

	לא, בפועל אני מקבלת 2,150 ש"ח. 

היו”ר שאול יהלום:

	יש לנו כאן בעיה עם 100 ש"ח. 

ברכה ארג’ואני:

	נכון.

היו”ר יורי שטרן:

	לא, גם הסכום המקורי הוא יותר גבוה, 2,900. וכאן מדובר ב-2,800. 

ברכה ארג’ואני:

	אני יכולה להעביר לכם בפקס אחר-כך את מה שאני קיבלתי לפני הקיצוץ ב-2003 ומה שאנחנו מקבלים עכשיו, לפי התדפיס של ביטוח לאומי.

היו”ר יורי שטרן:

	או-קיי, דקה אחת. בהבטחת הכנסה איבדת לפי החישוב שלך משהו כמו 750 ש"ח? 

ברכה ארג’ואני:

	750 ש"ח. 

היו”ר יורי שטרן:

	או-קיי. סיוע בשכר-דירה? 

ברכה ארג’ואני:

	סיוע בשכר-דירה כאשר אם חד-הורית במצב שלי היתה מקבלת 1,200 ש"ח סיוע בשכר-דירה – זה קוצץ ל-50 אחוזים. זאת אומרת, שאם חד-הורית שנכנסה למערכת לקבל סיוע בשכר-דירה היא קיבלה 600 ש"ח, לפי הקריטריונים.

היו”ר יורי שטרן:

	הנכנסות החדשות?

ברכה ארג'ואני:

	כן. אבל הנכנסות הישנות הם קיצצו להן את זה בהדרגה. נכון לעכשיו המטרה היתה להגיע לאותו סכום כולל כמו החדשות שנכנסות למערכת. זאת אומרת, שבסופו של דבר אין הנחות בארנונה למשפחות חד-הוריות. זאת אומרת, שאם היה מגיע להן בין 25 אחוזים ל-, בוטלו ההנחות. 

אז סך-הכל יש את כל הגזירות ביחד שזה מכביד על המשפחה החד-הורית להתקיים בכבוד. עכשיו גם אם אם חד-הורית שהיתה עובדת במשרה מלאה, אין לה ממה להגדיל את המשרה שלה בכדי לקבל.

היו”ר יורי שטרן:

	דקה אחת, כעת רק בקטע של הנתונים. וכמה איבדת בקצבאות הילדים? 

ברכה ארג’ואני:

	בקצבאות הילדים אני מקבלת היום משהו כמו 50 או 60 ש"ח. 

היו”ר יורי שטרן:

	לא יכול להיות.

ברכה ארג’ואני:

	למה? 

הרן לבאות:

	קצבה לילד ראשון היא 120 ש"ח. 

ברכה ארג’ואני:

	אז אני אומרת לך שבפועל נכנסתי לבנק, קיבלתי 60 ש"ח. 

היו”ר יורי שטרן:

	האוצר, סך-הכל קצבת הורה אחיד ?

הרן לבאות:

	אני גם מהאוצר, פשוט אני מכיר את הנושא הזה קצת יותר טוב ממנו. קצבת הילדים עמדה לילד ראשון על 144 ש"ח, ביטוח לאומי יוכל להסביר את זה יותר טוב. בהוראת שעה עד תום השנה הזאת זה ירד ב-24 ש"ח וקצבת ילד ראשון עומדת על 120 ש"ח. 

היו”ר יורי שטרן:

	24 ש"ח בילד הראשון, והילד השני? 

הרן לבאות:

	והילד השני גם זה 24 ש"ח  ונכון להיום זה גם 120 ש"ח. 

היו”ר שאול יהלום:

	גברת ארג'ואני, את צריכה ללכת לביטוח לאומי לברר למה את מקבלת פחות 60 ש"ח. 


הרן לבאות:

	יכול להיות שמקזזים, אני יכול אולי רק לעזור לה, ביטוח לאומי נוהג על חוב לקזז מקצבאות הילדים בדרך-כלל.

ברכה ארג’ואני:

	לא, לא, לא היה שום חוב לביטוח לאומי. 

היו”ר שאול יהלום:

	את צריכה לגשת למשרד לבדוק את זה. 

היו”ר יורי שטרן:

	וכמה איבדו בילד השלישי? בקיצור, אני לוקח אימא עם שני ילדים, היא איבדה, יש פה אי התאמה במספרים, אז בין 500 ל-750 ש"ח, צריכים לבדוק, בקצבת הבטחת הכנסה. היא איבדה עד 600 ש"ח בהשתתפות בסיוע בשכר-דירה. היא איבדה עוד 50 ש"ח בקצבאות הילדים. 

היא איבדה בסך-הכל משהו בין 1,200 ל-1,450 ש"ח לחודש. שזה לדעתי בהכנסה הכוללת שלה. ועוד היא איבדה כמובן בהנחות ארנונה, היא איבדה, נגיד, בממוצע משהו כמו 500 ש"ח. בקיצור, היא מאבדת בחודש משהו כמו 1,800 ש"ח בחודש. מהחישוב הזה, הגס, שזה לדעתי משהו כמו 40 אחוזים. 

משה בר-סימן-טוב:

כשהיא היתה מקבלת את ההנחה בארנונה רק אם היא לא עבדה. 

היו”ר יורי שטרן:

	אימא שלא עובדת איבדה כ-40 אחוזים מהתמיכות שלה. 

הרן לבאות:

	אני רוצה להעיר משהו לגבי ההנחות בארנונה. מאחר והארנונה היום גם בעיריות, אני לא מתעסק בזה אבל אנחנו בדקנו את זה, היא מותנית, בעבר זה היה ברגע שהיית מקבל הבטחת הכנסה מהמוסד לביטוח לאומי, היית זכאי להטבה. אבל באה העירייה עצמה ובעיריות עצמן יש מנגנון שבו ניתנת לך הנחה בארנונה לפי גובה ההכנסה שלך. זאת אומרת, אנשים שהכנסתם קטנה גם היום זכאים להנחה בארנונה. 

היו”ר יורי שטרן:

	מה שטען משרד האוצר זה בעצם שתי טענות. אחת, שתקציב המדינה לא יכול לשאת את העומס הזה של תשלומי העברה הולכים וגדלים בקצב באמת רצחני, הרבה מעל הגידול בתוצר הלאומי ובהכנסות המדינה. 

דבר שני, שאם יקצצו את הקצבאות האלה – אז יתברר שלחלק גדול, ובעיני משרד האוצר בדרך-כלל כולם רמאים, אז נגיד בעדינות אני אומר, חלק גדול מאותם האנשים שהם יושבים בבית רק בגלל שהם מקבלים את התשלומים האלה, הם יצאו לעבוד ואז התוצר יגדל וכולם ירוויחו ויהיה טוב ויפה. 

זאת היתה הנחת המוצא, על מה ביססתם אותה? 

משה בר-סימן-טוב:

	אני אגיד שני דברים. דבר ראשון, ההחלטה לעודד יציאה לעבודה על-ידי הפחתה בקצבאות מחליפות שכר שהן כשמן כן קצבאות מחליפות שכר, התקבלה על-ידי הממשלה והתקבלה גם על-ידי הכנסת. זאת אומרת, בוצעה הצבעה פה בקצבאות ביטוח לאומי ניתנות מתוקף חוק ועד לחקיקה. 

היו”ר יורי שטרן:

	מר סימן-טוב, ההצעה הוכנה על-ידי משרד האוצר.

משה בר-סימן-טוב:

	הוכנה על-ידי הממשלה, לא על-ידי משרד האוצר.

היו”ר יורי שטרן:

	לא, לא, על-ידי משרד האוצר. כל ההכנות היו, אני השתתפתי בדיונים בוועדת הכספים ולכן אני זוכר מי בדיוק בא להגן על הקיצוצים האלה. מי קבע שנגיד עד גיל שנתיים ואחר-כך כבר אפשר להתייצב בשירות תעסוקה, אני זוכר בדיוק מה אמרה יעל ומה אמר מי ויש את זה בפרוטוקולים. 

	לכן אתם עשיתם מה שנקרא "עבודת מטה". אני שואל על מה ביססתם, אתם, במשרד האוצר, כיוזמים של הקיצוץ הספציפי הזה, ללא, אפרופו, מנגנון נוסף, המנגנון נוצר כתוצאה מהפגנות. על מה ביססתם את ההערכה שלכם שאנשים ילכו לעבוד ויסתדרו בשוק העבודה? 

משה בר-סימן-טוב:

	שוב, בכל זאת אני רוצה לחזור ולומר שההחלטה, משרד האוצר לא אז ולא היום הוא לא העריץ שמחליט פה על החלטות לבד. ההחלטה כן התקבלה על-ידי הממשלה, כן היו ישיבות ממשלה בנושא וכן בוצעה הצבעה של השרים שאני רק יכול להניח שהם ידעו על מה הם מצביעים. 

	אחר-כך הדיון עבר לכנסת לקריאה שניה וגם שם היתה הצבעה, ואחר-כך זה חזר לדיון בוועדת הכספים ואתה, כמו שאתה מספר, היית נוכח בדיונים ואני מניח שלא היית אחד היחידי וזה עבר לקריאה שניה ושלישית.

היו”ר יורי שטרן:

	לא, אני שואל על שלב.

משה בר-סימן-טוב:

	לא, לפחות נסכים על זה שההחלטות התקבלו על-ידי הממשלה ואושרו והתקבלו גם על ידי הכנסת.

היו”ר יורי שטרן:

	אתה צודק במאה אחוז. 

משה בר-סימן-טוב:

	וזו תהיה נקודת המוצא של הדיון.

היו”ר יורי שטרן:

	אני מחזיר אותך לשאלה שהיא במרכז הדיון שלנו כעת, ולזה אני ביקשתי את מבקר המדינה ואת צוותו לבוא לשמוע ולחוות את דעתם. עבודת מטה, הכנת ההחלטות, איזו עבודה עשיתם, מה בדקתם, על סמך מה החלטתם שיש לנשים האלה פתרון תעסוקתי שיחליף את הקצבאות, ולכן הפגיעה הסוציאלית תהיה, נגיד, סבירה ואפשר ללכת קדימה.

משה בר-סימן-טוב:

	דבר ראשון, אז על עבודת מטה אנחנו נשמח אם תהיה פניה אלינו ואני אראה בזה פניה אלינו לפרט על עבודת המטה ועל ישיבות שהתקיימו. ובכל זאת, זה משהו שנדרש להכנה, אם הייתי יודע, הייתי מתכונן לזה עכשיו, אבל לא ידענו על זה. אם תרצו, נכין גם מצגת. 

	עכשיו אני אומר את העקרונות שהנחו, אני מניח גם את הממשלה וגם את הכנסת. הקצבאות מחליפות שכר בכל המגזרים של מקבלי ההקצבות ובכלל זה גם הורים יחידים, גרמו לכך שבמקרים מסוימים היה משתלם יותר לאדם או להורה יחיד לא לעבוד כי ההכנסה הכוללת שלו, בזמן שהוא לא עבד וישב בבית, הן מהבטחת הכנסה והן מהטבות מלגות כמו סיוע בשכר-דירה, כמו הנחה בארנונה, כמו הנחה באגרת טלוויזיה, גרמו לכך שהיא היתה יותר גבוהה מאשר אם הוא היה יוצא לעבוד במשרה מלאה, בשכר מינימום או אפילו יותר מכך. 

וזה מצב שמעבר לעובדה שאולי אנחנו לא רוצים להיות במצב נורמטיבי או במצב שאי אפשר לשאת בו מבחינת תקציב המדינה.

היו”ר יורי שטרן:

	כמה אחוז מסך מקבלות/מקבלי הקצבאות האלה, איזה אחוז היה במצב המרגינלי הזה שבו באמת הכנסתם מהקצבאות היתה גבוהה ממה שהיו מרוויחים אם היו יוצאים לעבודה? 

משה בר-סימן-טוב:

	לצערי, אני חושב שזה לא מצב מרגילני, אני חושב שזה היפוך, אבל אני מניח שעל זה תוכל לפרט ד"ר סיגל שלח שיש לה את הנתונים על שיעורי ההשתתפות בעבודה. אפשר לבצע גם ניתוח, אני מניח, גם של, אולי לא כאן מיידי, אבל הדבר הזה בוצע, של יכולת השתכרות פוטנציאלית של, נגיד, הורה יחידי לפי שנות השכלה וכישורים ובתוחלת.

 ההכנסה שלו מהקצבאות וההטבות הנלוות היתה יותר גבוהה מאופק ההשתכרות שלו. אז זה מצב שאמרתי, אל"ף, יכול להיות שיש פה בעיה נורמטיבית, אבל זה לא התפקיד של פקידים להחליט. הדבר השני שצריך להצביע עליו זה שמה לעשות, מצב כזה גורם למצב שיותר ויותר אנשים לא משתלבים בשוק העבודה וצריך לשלם להם קצבאות שהמקור שלהן מתקציב המדינה.

ותקציב המדינה באמת לא יכול לשאת בנטל הזה. ולכן היה צורך לבצע את השינוי. 


היו”ר יורי שטרן:

	או-קיי, אתם הצבעתם על מצב מסוים שבאמת לא מעודד תעסוקה. 

משה בר-סימן-טוב:

	להפך, אפילו מעודדי תעסוקה. 

היו”ר יורי שטרן:

	או-קיי, ואז החלטתם ללכת על איזושהי תכנית שהיתה אמורה לשנות את המצב. אבל יש פה כמה הנחות יסוד. למשל, שיש בשוק העבודה  מקום לנשים האלה במצבן הריאלי, לא היפותטי, הריאלי, עם הילדים בבית, עם הנתונים התעסוקתיים שלהן, גילאים, כל מה שיש אצלן. 

משה בר-סימן-טוב:

	אז אני אפרט על זה. אז כמו שאמרת, התכנית בעצם עשתה שני דברים. דבר אחד, היא דאגה לתמריץ של ההורה מקבל הבטחת ההכנסה לצאת לעבודה על-ידי זה שפחות ישתלם לו להישאר בבית ולא לעבוד. דבר שני, במקרה של הורים יחידים, היא רצתה לתמרץ את היציאה לעבודה. 

	ואת זה היא עשתה, דבר ראשון, על-ידי התכנית שכללה מספר יחידים שאפשר לפרט, כמו תמריץ להורה היחיד. 

היו”ר יורי שטרן:

	לא, התכנית באה אחרי ההפגנות, לא היתה שום תכנית. אני חוזר לזה, החלטה על הקיצוץ של כ-40 אחוזים בסופו של דבר. 

משה בר-סימן-טוב:

אז בוא רגע נתעלם מהתכנית. 

היו”ר יורי שטרן:

ההחלטה הזאת לא היתה מלווה ולא היתה מותנית בשום תכנית סיוע. 

רן מלמד:

	אדוני, ההחלטה על הקיצוץ התקבלה ב-18 בדצמבר 2003. 

משה בר-סימן-טוב:

	אני אתייחס דבר ראשון להחלטה ואחר-כך אני אתייחס לתכנית. 

רן מלמד:

	התקציב, הכנסתם אותו לתוקף ביוני עד יולי, עד שהתחילו ההפגנות בירושלים לא נקפתם אצבע, לא עשיתם עבודת מטה. 


היו”ר יורי שטרן:

	אתה תעשה שירות רע גם אם אל"ף, תציג את עצמך לפני שאתה מתפרץ.

רן מלמד:

	קוראים לי רן מלמד, אני משנה למנכ"ל של עמותת "ידיד". 

היו”ר יורי שטרן:

	ובי"ת, בפעם הבאה אם תתפרץ, אתה תצא מפה. 

משה בר-סימן-טוב:

	או-קיי, אני אתייחס לבקשה שעלתה פה,  אני אתייחס לזה בצורה נפרדת. 

היו”ר יורי שטרן:

	זה לא לפני, לפי האמת.

משה בר-סימן-טוב:

	לפי הכרונולוגיה.

היו”ר יורי שטרן:

	לפי האמת, לא, לא, זה לא רק כרונולוגיה. לולא היו ההפגנות – לא הייתם בכלל מציעים שום תכנית סיוע. זה לא היה בראש שלכם. 

היו”ר שאול יהלום:

	מה שנאמר כאן, באותה החלטת ממשלה שאתה כל-כך נאחז בה, לא נאמר, "אנחנו עושים את זה בתוך 60 יום תהיה תכנית ביצועית". לא נאמר כלום באותה החלטת ממשלה. וכאשר התחילו דעת הקהל וההפגנות והמצעדים וכל מה שאנחנו זוכרים – אז יום אחד קם שר האוצר ואמר: "אני נותן פיצוי". 

משה בר-סימן-טוב:

	אז אני אומר שני דברים. הראשון הוא למען הגילוי הנאות, אני הצטרפתי לאגף התקציבים בספטמבר 2003, לכן אני לא יכול לפרט על הדינמיקה ועל מה שעבר בראש של אנשים ממשרד האוצר שהחליטו לעשות את התכנית. ולכן אני מתייחס לדברים בצורה כרונולוגית. 

היו”ר יורי שטרן:

	את הכתובים אתה קראת, אני מניח.

משה בר-סימן-טוב:

	את החלטות הממשלה אני קראתי. 


היו”ר יורי שטרן:

	לא, גם חומר רקע שאתם הכנתם. אז לא חשוב מה עבר בראש, מה עבר בחומר? 

משה בר-סימן-טוב:

	אני לא זוכר שאני קראתי שהיה כתוב "בעקבות הפגנות". אבל אני אומר, אני לא יכול לפרט, אני לא יודע מה עבר בראש של אנשים כשאני לא הייתי. 

היו”ר יורי שטרן:

	מה חומר הרקע להחלטה המקורית על הקיצוץ?

משה בר-סימן-טוב:

	אז אני אסביר, כמו שאמרתי. מכיוון שראו את שיעורי ההשתתפות של הורים יחידים, של מקבלי הבטחת הכנסה בשוק העבודה שהם נמוכים בצורה ניכרת, מה שהסברתי קודם, כך שלהישאר בבית ולקבל הבטחת הכנסה וקצבאות נלוות – משתלם יותר מלצאת לעבודה. 

היו"ר יורי שטרן:

	אדוני, אני שאלתי אותך שאלה אחרת.  זה לא מספיק שאדם נמצא במצב. 

משה בר-סימן-טוב:

	אתה שאלת אם שוק העבודה יכול לקלוט אותם? 

היו”ר יורי שטרן:

	שהוא צריך למצוא עבודה, יש לך קשישים שמתים לקבל פרנסה נוספת, אבל מי ייקח אותם, מי ישלם להם? 

משה בר-סימן-טוב:

	או-קיי, ולכן אני אשיב. 

היו”ר יורי שטרן:

	אתה יודע, יש בדיחה רוסית, על הליכה לגן-חיות. על הכלוב של הפיל כתוב: "הפיל האפריקאי אוכל 500 ק"ג של תפוח-אדמה, 100 ק"ג של גזר, מאה ק"ג של כרוב ואז אחד מהמבקרים עומד מול השלט ואומר: "וואללה, הוא יכול לאכול כל זה?" והעובד שם אומר לו: "הוא יכול, אבל מי ייתן לו?".

	אז לכן יש במשוואה הזאת שני מרכיבים או שני תנאים. אחד- באמת שיהיה רצון לעבוד, והשני- שיהיה רצון לקלוט.

משה בר-סימן-טוב:

	אז במקביל, וזה למיטב הבנתי ואני מניח שגם אתם תסכימו אתי, כן נעשתה במקביל, פעלה הממשלה לתמרץ, כלומר ליצור את התנאים ששוק העבודה והמשק יוכל להרחיב את היקף המועסקים בו. איך יעשה את זה? אל"ף, על-ידי הפחתת נטל המס על עבודה. בי"ת, על-ידי הפחתת נטל המס על מעסיקים. 

היו”ר יורי שטרן:

	לא.

משה בר-סימן-טוב:

	אני רוצה להמשיך ולענות.

היו”ר יורי שטרן:

	זה לא. כי אתה מדבר פה על אוכלוסייה ספציפית. הרי בעצם העובדה שקבעו לה קצבאות מיוחדות, הכירו בכך שמצבן של המשפחות האלה הוא ייחודי, הוא לא כמו השאר. נגיד, זה היום 10 אחוזים מכלל המשפחות בארץ. לפני 15 שנה, אם אני לא טועה, זה היה 5 אחוזים, אפילו פחות. 

	זאת אומרת, זו אוכלוסייה שקפצה פי שתיים. ועכשיו זה תהליך שעובר בכל העולם, ואצלנו גם מתרחבת התופעה הזאת. ופה היה גם מרכיב נוסף וזה תוספת שהעלייה הגיעה. בעלייה יש פי שלוש יותר משפחות חד-הוריות מאשר באוכלוסייה הותיקה. 

והעלייה היא מלווה במצוקה משל עצמה. זאת אומרת, זה מצב של מצוקה מאוד מאוד עמוקה. בקביעה שיהיו קצבאות מיוחדות למשפחות חד-הוריות, הכירה ממשלת ישראל. אני חושב שזה היה ב-1994 או 1993, הכירה במצבם המיוחד מבחינת היכולת שלהם באמת להשתכר ולגדל ילדים. 

לכן כשאתם מדברים על מה שעשיתם בשביל להבטיח שיהיה שוק עבודה, השאלה המיידית היא מה עשיתם בשביל האוכלוסייה הזאת שפגעתם בה פגיעה עמוקה במיוחד, כאשר היא אוכלוסייה מיוחדת מבחינת היכולת להיקלט בשוק העבודה ולמלא את תפקידם כהורים. 

כי בזה החברה כולה מעונינת. אז מה עשיתם, מה חשבתם, איך שוק העבודה יקלוט אותם כאשר לפני כן לא כל-כך קלה. 

משה בר-סימן-טוב:

	הפעולות שנעשו היו פעולות רוחביות. מתוך מטרה להעלות את התפוקה של כל עובד, להעלות את ערך התפוקה של כל עובד בעיני המעסיק. ואת זה נעשה על-ידי הפחתת נטל המס ונעשה על-ידי הפחתת מס החברות ומס מעסיקים. זה נעשה על-ידי פעולות לצמצום היקף תופעת העובדים הזרים בארץ שאנחנו יודעים שהיא קשורה קשר ישיר לבעיה של יציאה של אנשים משוק העבודה.

 וכל הדברים האלה ביחד היו אמורים ליצור את התנאים של שילוב בשוק העבודה של אותם מקבלי הבטחת הכנסה. היו פעולות שבוצעו גם קודם ונמשכו גם עכשיו בלי קשר לתכנית, כמו מעונות יום שנועדו לסייע לאנשים בכלל ולאמהות חד-הוריות במקרה הזה. 

היו”ר יורי שטרן:

	זה הם יספרו לך.


משה בר-סימן-טוב:

	זה היה עוד קודם וזה תוגבר בתכנית שנעשתה בסיוע משרד התמ"ת. ושם, לדוגמה, יש הנחה מיוחדת להורים יחידים, יש קידום בתור. אז נגיד מעונות יום שזה מונע מאם להשתלב בעבודה ומאם חד-הורית יותר מאם רגילה. 

אני מניח שיש עוד דברים שנוקטים משרדים שונים, כמו לדוגמה, הסיוע שהביטוח הלאומי נותן לרכישת ציוד בתחילת השנה, ציוד לימודים לאמהות עבור ילדיהן. אולי יש פעולות נוספות על-ידי משרדים שונים. 

ברכה ארג’ואני:

	גם המענקים האלה מקוצצים, מגיל 11 המענקים האלה מקוצצים.

היו”ר יורי שטרן:

	בקיצור, אתם חושבים שהטיפול הרוחבי.

משה בר-סימן-טוב:

	ואחר-כך כרונולוגי.

היו”ר יורי שטרן:

	לא, זה לא כרונולוגי.

משה בר-סימן-טוב:

	לא, כרונולוגי שקרה אחר-כך. 

היו”ר שאול יהלום:

	כרונולוגי כן.

היו”ר יורי שטרן:

	זה קודם כל, שוב, אני מדבר על טיב ההחלטות שמקבלים. אם לא היו הפגנות, לא הייתם בכלל מוכנים לשום תכנית.

משה בר-סימן-טוב:

	אז על זה אמרתי שאני לא יכול להתייחס כי אני לא יודע. 

הרן לבאות:

	אדוני, אם אפשר להשלים. אז בשנת, אני חושב, 1994 או 1995, כמו שאמרת, כאשר ניתן טיפול מיוחד ובתוך הבטחת הכנסה הבחינו בין אמהות חד-הוריות לבין משפחות רגילות. נתנו להם תוספות ולאחר-מכן בשורה של תיקוני חקיקה, ביניהם פרטיים וביניהם שהוסיפו הטבות נלוות, הגדילו את הקצבה.

יש מחקר מאוד מעניין של בנק ישראל שעליו גם התייחסו אליו וגם לחלק מעבודת המטה, נראה באופן ברור ששיעור ההשתתפות בכח העבודה של אמהות חד-הוריות הלך וירד במהלך כל השנים האלה. ואצלנו באוצר ראו השוואה ישירה בין גובה ההטבות בהיקף ההטבות לבין השיעור בכוח העבודה. 

היו”ר יורי שטרן:

	ואיזה מחקר נעשה בשביל לבדוק את היכולת של שוק העבודה? באותה תקופה היתה תקופת מיתון מהקשות בתולדות המדינה.

הרן לבאות:

	אם יורשה לי, על מצב הביקוש ולא מצב ההיצע אם אפשר. 

משה בר-סימן-טוב:

	תופעת המיתון כבלתי תלויה בעובדה שהיו כל-מעט משתתפים בשוק העבודה, זה אחד הגורמים למיתון. 

הרן לבאות:

	אני מוכרח גם לציין וזה ראוי, הביטוח הלאומי לאשר את מה שאני אומר או לא, אבל נדמה שבשנת 2000 או שנת 2001 היתה עלייה בשכר הממוצע במשק של 10 אחוז, אם אני לא טועה, והקצבאות היו צמודות לשכר הממוצע. 

היו”ר יורי שטרן:

	זה הופסק. 

הרן לבאות:

	לא, אני אומר, 2001. בעקבות העלייה העצומה הזאת שזה היה בעצם רעש בסטטיסטיקה בעקבות הבועה, עלו הקצבאות, כל הקצבאות שהיו צמודות, וביניהן גם קצבאות הבטחת הכנסה ב-10 אחוזים. שזו היתה עלייה מהותית, בלי באמת שהשתנתה רמת החיים של כל האוכלוסייה. זה היה חד-פעמי. 

	באותן השנים עם הגידול העצום במקבלי הבטחת הכנסה, גם קיבלנו איתותים מהמוסד לביטוח לאומי שבסופו של דבר יש לנו פה בעיה ותחלופה שאנשים מעדיפים לקבל קצבאות ולהישאר בקצבאות מאשר לצאת לעבודה. 

ברכה ארג’ואני:

	זה ממש לא נכון. 

היו”ר יורי שטרן:

	אל תפריעו. 

היו”ר שאול יהלום:

	מה זה איתותים? עשו מחקר של בנק ישראל? 


הרן לבאות:

	לא, המוסד לביטוח לאומי, יש לו מחלקת מחקר, עשו מחקרים עצמאיים. יש לו מחקרים שהיו חלק מעבודת המטה שהם גם נגעו לאמהות חד-הוריות ולמקבלי הבטחת הכנסה בכלל. אני לא אומר שהם בנו את ההפחתה כמו שהיא. 

ברכה ארג’ואני:

	אדוני היושב-ראש, מתוך 150 אלף משפחות חד-הוריות יש 75 אחוזים נשים שהן עובדות.  

רן מלמד:

	שני נתונים, ברשותך, ואני חושב שחייבים באמת לשים את הדברים. צריך לזכור שההחלטה המקורית של הממשלה, שהאוצר כל-כך שמח וגם מדווח עליה היום, קבעה שבעצם הקיצוץ יהיה מינואר 2003 ולא מיוני. רק בעקבות סערה ציבורית שהתחילה כבר אז בתמיכה מאוד גדולה של חברי-כנסת, הקיצוצים התחילו ביוני. 

הרן לבאות:

	לא נכון. לא, זה בגלל בעיות טכניות גם בביטוח הלאומי. 

היו”ר יורי שטרן:
	
	אדוני, סליחה, אני יודע שאנשי האוצר הם האנשים הכי רגועים בדיון. לא, לא, אל תתפרץ.

רן מלמד:

	וגם אז הביטוח הלאומי הוציא מכתבים לאמהות החד-הוריות ולמקבלי הבטחת הכנסה שהכסף יורד להם רטרואקטיבית מינואר. ורק בגלל הלחץ שנוצר בוטל הקיצוץ הרטרואקטיבי שבעצם היה צריך ליצור פגיעה עוד הרבה יותר קשה באמהות החד-הוריות.

	ואני חושב שהנתונים האלה צריכים להיות בפניכם כשמדברים, אם הוועדה הזאת אמורה לדון על עבודת מטה, ברור היום והרי אנחנו יודעים שבשנה הראשונה של הפעלת התכנית הזאת, ורואים גם בנתונים של ד"ר סיגל שלח, בשנה הראשונה התכנית הזאת היתה כישלון. היום אנחנו רואים שיש יותר הצלחות, יש יותר נשים שמצליחות לקבל. 

	השנה הראשונה היתה כישלון כי אף אחד במשרד האוצר לא טרח ליצור ולו מקום עבודה אחד, לא יצר את הרקע שאפשר יהיה לצאת באמת לעבודה.

משה בר-סימן-טוב:

	זה לא תפקידו של משרד האוצר לייצר מקומות עבודה.

היו”ר יורי שטרן:

	אני רוצה לציין פה את העובדות כפי שאני רואה אותן זה ככה. בהכנת ההחלטה ההיא, אל"ף, לא היה שום מחקר חברתי.

משה בר-סימן-טוב:

	היה של בנק ישראל. 

היו”ר יורי שטרן:

	חברתי שמנתח.   

משה בר-סימן-טוב:

	היה מחקר של בנק ישראל של מחקר חברתי בלתי תלוי שמסתכל על קצבת הבטחת הכנסה ובודק ומראה בצורה, אני חושב, חד-ערכית וברורה את הקשר בין גובה הקצבה לאי השתלבות בשוק העבודה. 

היו”ר יורי שטרן:

	מי בדק את ההשלכות החברתיות? קודם כל, על הילדים של הקיצוץ? אתם בדקתם את זה? 

משה בר-סימן-טוב:

	אנחנו מסתכלים.

היו”ר יורי שטרן:

	דקה אחת, אתם מציעים לקבל החלטה מסוימת, אתם אומרים: "אפשר לקצץ סיוע חברתי". אתם חייבים לנתח את ההשלכות של זה, זאת דרישה מערכתית שאתה אומר, אלה ההשלכות הכלכליות, אלה ההשלכות החברתיות ואלה הדברים שאנחנו צריכים לעשות בשביל שהמהלך הזה יעבוד טוב. 

	לא היה ניתוח חברתי שאתם התבססתם עליו ואמרתם שבלב שלם אנחנו יכולים.

משה בר-סימן-טוב:

	מה זה ניתוח חברתי? 

היו”ר יורי שטרן:

	ניתוח חברתי זה איך זה ישפיע על רמת החיים. 

היו”ר שאול יהלום:

	אני אשאל אחרת. האם יש מישהו שבדק את אותו מחקר של בנק ישראל מהיושבים כאן?

משה בר-סימן-טוב:

	אני קראתי אותו לאחרונה לפני כשנה. 

היו”ר שאול יהלום:

	לאורך כמה זמן הוא בדק את המגמה הזאת? 

משה בר-סימן-טוב:

	הוא בדק את הקטע הספציפי של, אני אנסה להסביר בקצרה, כמה שעות צריך לעבוד על-מנת להגיע לגובה הקצבה. הוא בדק את זה לאורך שנות ה-80. 

היו”ר יורי שטרן:

	עשור.

משה בר-סימן-טוב:

	למעלה מעשור. אני יכול למסור לכם גם את המחקר. 

היו”ר שאול יהלום:

	כשאומר היושב-ראש "מחקר חברתי", הוא מתכוון, נניח שזה מחקר שאומר שלאורך מגמה של עשר שנים הוא באמת רואה שעלו קצבאות, ירד כוח עבודה, נניח. זה באמת תהליך חברתי ארוך טווח שהוא יכול לקרות. ברגע שאתה באופן דרסטי מצפה שתוך חודש תשנה מגמה של עשר שנים שהיא מגמה מאוד ארוכה, זה אנטי חברתי. 

בגלל שאתה בא ואתה אומר, אני הולך לתקן נניח עוול כזה גדול בשוק העבודה, אבל היא לא נותנת את הכלים בגלל שאין שום, וזה רואים עכשיו. זאת אומרת שאין שום אפשרות לבטל קצבאות תוך חודש ולצפות שבחודש הבא להחזיר את הכל לתקנה. זה לוקח המון זמן עד שמוצאים עבודה, עד שמוצאים סידור לילדים, עד שהתודעה מתחלפת.

הרי בממשלה בינינו, בממשלה אתה גם צריך להיות עם יציבות מסוימת. זאת אומרת, האימא הולכת, מסכמת על מעון, מסכמת על זה, מי יודע מה יהיה בעוד חצי שנה. 

היו”ר יורי שטרן:

	או לוקחת משכנתא.

היו”ר שאול יהלום:

	זאת אומרת, צריך גם איזשהו ביטחון מבחינת זאת שיבואו ויגידו: "זוהי מגמה שעכשיו תנהיג אותנו חמש שנים, עשור". לכן זה עניין חברתי שאתה בא ומתקן דבר עם תיקונים. לא, נגיד, "זאת המגמה ואני מחסל את העניין ועכשיו שכל האימהות החד-הוריות ילכו לרחוב וימצאו עבודה".

משה בר-סימן-טוב:

	אבל לדעתי זה לא אומר  שזה שלא אומר שנעשה, כי גם במקביל אבל הממשלה.

היו”ר שאול יהלום:

	לכן אני אומר לך שהמחקר של בנק ישראל שאני אמרתי מי שבקי בו, זה אי אפשר להציג אותו בהצדקה. אפשר להציג את המגמה כהצדקה, כתכנית להצדקה, הצדקה לתכנית. אבל לא באופן מיידי, אתם עושים סוויץ' ומצפים שהכל יחזור למקומו.

היו”ר יורי שטרן:

	או-קיי. אני רוצה לשאול את הביטוח הלאומי, מה היתה דעתכם, מה אתם המלצתם, מה חקרתם באותה תקופה, כי השתתפתם בדיונים ואני לא זוכר אתכם סומכים את ידיהם של אנשי האוצר בהערכות שהם הביאו לדיון בכנסת.

איריס זנגי:

	תראה, מי שהשתתפה בדיונים זו אורנה וירקוביצקי.

היו”ר יורי שטרן:

אבל אתם מייצגים אותה, תפסיקו את זה. 

איריס זנגי:

אני מסבירה. זה נכון שאגף הבטחת הכנסה לא הסכים עם כל שלל ההטמעות של - -

היו”ר יורי שטרן:

	מה זאת אומרת, "לא הסכים"? 

איריס זנגי:

	לדוגמה אנחנו חשבנו שכן צריך להוריד את גיל הילדים שברגע שהם מגיעים לגיל שלוש, האם יכולה לצאת לעבודה בגלל שבעצם אז מתחילות מסגרות שהן גם יותר זולות, גם יותר נגישות מאשר עלויות של מעון. למשל, גם חשבנו שזה דרסטי מדי להזכיר לכולם, עד אז היה גיל שבע. 

אפשר אולי להבין שזה לא כל-כך סביר שאישה יכולה לשבת בבית ולקבל הבטחת הכנסה ורק לגדל את הילד עד גיל שבע כשיש כבר מסגרות שהן חינוך חובה כבר הרבה לפני כן. 

משה בר-סימן-טוב:

	יש מסגרות מגיל אפס, מגיל לידה. 

היו”ר יורי שטרן:

	אין מסגרות ציבוריות. 

היו”ר שאול יהלום:
	
	כמה עולה מעון, לדעתך? 

גלי עציון:

	1,390 ש"ח.

משה בר-סימן-טוב:

	אני שמח בשבילך שזה עולה לך 1,390  ש"ח.

גלי עציון:

	זה לפי הכנסה של שני בני-זוג.

משה בר-סימן-טוב:

	גובה ההשתתפות הוא תלוי במבחן הכנסה ובמספר הנפשות. 

היו”ר יורי שטרן:

	איפה, בצהרון פרטי? 

משה בר-סימן-טוב:

	במעון יום.

היו”ר יורי שטרן:

	במעון יום לאיזה גיל? 

משה בר-סימן-טוב:

	מגיל לידה עד גיל שלוש. 

היו”ר שאול יהלום:
	
	אבל אחד הקריטריונים זה היקף המשרה. האישה צריכה לעבוד משרה שלמה, אם היא עובדת 20 שעות היא לא מקבלת כלום כמעט. 

גלי עציון:

	האישה שקיצצו לה את השכר והיא יצאה עכשיו לחפש עבודה, היא לא יכולה להכניס את הילד בשום מסגרת כדי לחפש עבודה.

היו”ר יורי שטרן:

	תציגי את עצמך.

גלי עציון:

	שמי עו"ד גלי עציון מנעמ"ת ומה שאני רוצה להגיד, אני חשבתי שאנחנו נבוא לדבר על מכאן והלאה, אבל אם מדברים על מה שהיה בעבודת המטה, יש פה שלוש רגלים, אפילו אם אנחנו לוקחים מנקודת מבט שכל המחקרים הם נכונים והיה צריך להוציא אוכלוסייה ממצב של קבלת קצבאות למצב של עבודה, אז יש פה הכנה של השוק, קרי המעסיקים, לקלוט את זה. 

ויש גם הכנה של כל אותה אוכלוסייה שישבה בבית, אין לה הכשרה מקצועית, אין לה סידור לילדים אפילו לחפש עבודה, זה לא שיטת הזבנג וגמרנו. זה לא שיתנו יותר כסף - לא אומר שמחר בבוקר כבר יש לה עבודה, היא צריכה לחפש עבודה. אפילו בשביל תקופת הזמן של חיפוש העבודה צריך ליצור איזושהי מסגרת שהיא תוכל להשאיר את הילדים כדי לחפש. 

יש פה חוסר התארגנות שהוא כל-כך בוטה שזה ממש בתור אזרח אני אומרת פה. 

היו”ר שאול יהלום:
	
	כנציגת נעמ"ת, אימא אחת עובדת בחצי משרה, אימא חד-הורית בודקים לה גם היקף המשרה והיא עובדת 20 שעות, נניח, ומרוויחה שכר מינימום, כמה היא תוכל לשלם למעון בגיל שנה בערך? 

גלי עציון:

	אני יודעת שסכום המקסימום הוא 1,390 ש"ח למשפחה ששני בני-הזוג משתכרים כעשרת אלפים ש"ח ביחד. יש תמיד עדיפות ובדרך-כלל נכנסים אלה שעובדים במשרה מלאה. אני יודעת שלמשפחה שמשתכרת ביחד עשרת אלפים ש"ח, כבר ההנחה שלהם היא משהו בסביבות ה-50 ש"ח. 

	זאת אומרת הסבסוד הוא מאוד נמוך. אני יכולה להמציא לוועדה, יש למשרד התמ"ת. 

משה בר-סימן-טוב:

	ההשתתפות של משרד התמ"ת בסדר גודל של 500 עד 700 ש"ח בחודש. אני אביא לכם, יש את זה גם בהצעת התקציב. 

היו”ר שאול יהלום:

	בסדר, לדידך, אז האימא עם שני ילדים שאתה נותן לה עכשיו 2,716 ש"ח והיא צריכה את שני הילדים במעון. שנניח תוריד להם עכשיו של ילד שני.

משה בר-סימן-טוב:

	היא לא תשלם יותר מ-500 ש"ח לחודש.

היו”ר שאול יהלום:

	מה אתה מדבר. 

משה בר-סימן-טוב:

	לשני הילדים ביחד. צריך לומר את העובדות, עם כל הכבוד, יש גם עובדות. 

היו”ר שאול יהלום:

	שהיא עובדת חצי משרה? 

משה בר-סימן-טוב:

	כן. 


היו”ר יורי שטרן:

	בואו נשאל את הנשים עצמן. בבקשה.

משה בר-סימן-טוב:

	אם יש לכם פה אינטרנט, אני אוציא לכם את טבלת ההשתתפות. 

ילנה פורת:

	אני אימא לחמישה ילדים. יש לי שלושה ילדים קטנים. אני מאוד כועסת בגלל שאני הלכתי לעבוד שמונה שעות, 40 שעות קבועות. 

היו”ר שאול יהלום:

	באילו גילאים חמשת הילדים? 

ילנה פורת:

	שלושה ילדים שלי, תאומים, שלוש וחצי; ושנה ושבעה חודשים זה הכי קטן. הבן שלי יהיה 18, הבת שלי בת 14. שני הילדים הם בביה"ס. השלושה ילדים, אני לא כל-כך יכולה להסתדר איתם עם הגן, עם העבודה, עם השכירות, עם האוכל, כל המצב הכלכלי. 

	אני מקבלת 2,500 ש"ח מזונות מהביטוח הלאומי ומקבלת הבטחת הכנסה. מזונות והמשכורת שלי זה בשביל לשלם שכירות ולשלם הכל. אני שילמתי גן פרטי, עשו לי הנחה לשלושה ילדים, 3,500 ש"ח לחודש. המשכורת שלי 2,900 ש"ח. מה, איפה אנחנו? חצי שנה ביקשתי ממשרד החינוך שתעביר לי  לגן לילדים, אני לא יכולה לשלם לפרטי, "אין מקום". אז עכשיו התינוק שלי בבית. 

היו”ר שאול יהלום:

	איפה את גרה? 

ילנה פורת:

	אני גרה בראשון לציון.

היו”ר שאול יהלום:

	ובראשון לציון יש מעונות של נעמ"ת.

ילנה פורת:

	יש נעמ"ת, יש הכל, אין מקום. השנה אין מקום.

היו”ר שאול יהלום:

	אה, שמעתם, אין מקום. 


ילנה פורת:

	השנה הזאת אין מקום, אז מה אני אעשה, אצא בחוץ? אני בכלל המצב שלי שאני נופלת, אין לי לשלם לשכירות, שכירות 400 ש"ח נתנו לי. הדרגה שלי נמוכה, אמרו: "ככה, הדרגה שלך, אין מה לעשות, תבקשי ממשרד השיכון". 

היו”ר שאול יהלום:

	הדרגה שלך במה? 

ילנה פורת:

	בדרגה שלי משרד השיכון שנתנו לי. 

היו”ר שאול יהלום:

	ההשתתפות בשכר-דירה? 

ילנה פורת:

	כן, 400 ש"ח. אין לי לשלם שכירות. עד סוף החודש אני יוצאת מהבית, זהו, אין לי. אני לא נותנת לילדים סנדוויץ' לגן בגלל שאין לי לתת להם אוכל, הם נשארו בבית, מה אני עושה? אני מבשלת ושמה לחם. לקחתי מהחנות לקנות את הלחם ברחוב שאני גרה בשכירות. על מה, לאן אנחנו נופלים? ואתם פה אומרים קצבת ילדים, מה יש לי, יש לי חמישה ילדים, נותנים 1,078 ש"ח קצבת ילדים. 

	1,078 קצבת ילדים, איפה הגן? איפה בית-ספר, אני 2,000 ש"ח חייבת לבית-ספר אורט לבן שלי. הם כל יום מתקשרים, אמרתי: "אין לי כסף". בסוף החודש סגרו את החשמל, גז כבר סגרו. עובדת סוציאלית באה ובודקת מה יש לי בבית. אמרתי לה: "תבדקי, אני נופלת, אין לי בית". אני אמרתי לה שאני יוצאת, היא אומרת: "אין לנו תקציב, מה אנחנו יכולים לעזור, רק לכתוב מכתב". תודה רבה לכם מכל הלב. 

זיוה גורשטיין:

	אני מצטערת, אולי יש מישהו שיכול לתרגם אותי. 

היו”ר יורי שטרן:

	זויה גורשטיין היא אם חד-הורית שגם יש לה נכות של 30 אחוזים. 

זיוה גורשטיין:

	אני יכולה לדבר אבל לא כל-כך יפה. 

היו”ר יורי שטרן:
	
	והיא הקימה ארגון לעזרה. 

זיוה גורשטיין:

	אני לא מדברת כל-כך מצוין, אני רוצה שמישהו יתרגם.

היו”ר שאול יהלום:

	היושב-ראש יורי שטרן יתרגם. 

זיוה גורשטיין:

	אני יושבת ראש חד-הוריות, יש 400 נשים בעמותה. המצב על הפנים, לא סתם שיש נשים, אני יודעת לכל אחד מה שהיה ומה שלא יהיה. 

היו”ר יורי שטרן:

	מתרגם את דבריה של הגב'  זיוה גורשטיין -  אני רוצה לפרוץ את הדלתות של הלבבות שלכם בשביל שתבינו איך אנחנו חיים, לא הייתם אצלנו בבית, אתם לא מתארים לעצמכם מה זה.  הגענו ארצה בשביל לתת לילדים שלנו חינוך, יהדות בשביל לתת, והידרדרנו, אנחנו חיים על קו העוני. 

	יש לנו אמהות שהיו חיות ברחוב עם ארבעה ילדים  חודשיים. שום עובד סוציאלי ושום נציג של הביטוח הלאומי לא יצר איתן קשר. 

זיוה גורשטיין:

	אני דיברתי עם ביטוח לאומי, דיברתי עם עובדת סוציאלית, אבל גם אומרים: "מה אנחנו יכולים לעשות, אין תקציב, לא יכולים". 

היו”ר יורי שטרן:

	מתרגם  את דבריה של הגב' זיוה גורשטיין – החליטו לתת לה דירה באופקים, דירה בת חמישה חדרים, ברגע האחרון ביטלו את ההחלטה, ביטלו במקביל גם סיוע בשכר-דירה ואז היא מצאה את עצמה ברחוב. 

בשום מקום, לא בעירייה, לא אצל העובדים הסוציאליים, לא מצאנו שום סיוע. אספנו מהאימהות כמוה שניים-שלושה ש"ח מכל אחת, אספנו כסף בשביל להסיע אותה עם החפצים לאופקים וזה זה לפני שלושה ימים.  

זיוה גורשטיין:

	שלושה ימים, עכשיו אין שמה לא חשמל, לא מים, כלום אין. היא בוכה בטלפון אמרה: "מה צריך לעשות, ארבעה ילדים". אני מדברת עם עובדת סוציאלית, היא אמרה: "שתבוא ביום ראשון". אני אמרתי: "היום יום שלישי, מה עד יום ראשון היא צריכה לעשות?". 

רן מלמד:

	שתפנה למרכז שלנו באופקים, אנחנו נעזור לה. 

זיוה גורשטיין:

	ארבעה ילדים, מה היא צריכה לעשות והם אומרים: "מה אנחנו יכולים, אנחנו עובדים ביום ראשון, אנחנו מחכים". 


היו”ר יורי שטרן:

	מתרגם את דבריה של זיוה גורשטיין – אין דיור ציבורי במרכז הארץ, לא בונים כלום, שולחים למקום כמו אופקים וגם שם אין שום תנאים. 

זיוה גורשטיין:

	גם עבודה אין. בסדר, מקבלים בית, עדיין אין כלום. שם העובדים הסוציאליים, לא יודעת מה אומרים. זה אחד. 

היו”ר יורי שטרן:

	מתרגם את דבריה של זיוה גורשטיין – בעיה אחרת, הביטוח הלאומי, מקבלים אותנו שם כאנשים סוג ב', אין מענה לשום שאלה, לא יודעים שום דבר, אי אפשר להגיע לאף פקיד. 80 אחוזים מהאמהות שלנו הן בעלות השכלה גבוהה, אבל ההשכלה שלהן לא רלוונטית לשוק. בשביל לשנות כיוון הן צריכות ללמוד, חייבות ללמוד, והחוק כמובן מיד מבטל להן את כל ההטבות ברגע שיוצאות ללמוד. 

מלי פולישוק-בלוך:

	זה שונה עכשיו. יש הצעת חוק שכבר עברה בקריאה ראשונה. 

היו”ר יורי שטרן:

	אל תגידי לי, אחת משלוש ההצעות זה שלי. אבל זה נכון להיום  המצב. 

מלי פולישוק-בלוך:

	אפשר אולי לדחוף את זה. 

היו”ר יורי שטרן:

	אני רק אתרגם את המשפט האחרון של גב' זיוה גורשטיין. "אנחנו שומעים שהכלכלה צומחת, אני רוצה לדעת האם היא צומחת על חשבוננו?". היא אומרת, "אתה דיברת על יציאה לשוק העבודה, תיכנס אלינו תבדוק מה קורה בפועל, לאן נלך? אני מקבלת 3,000 ש"ח אין לי כסף לגן ילדים". 

"לאן נזרוק את הילדים? כל הגנים האלה, כל המעונות, עובדים עד השעה 13:00", איפה היא תשים את שלושת הילדים שלה. או שיש פה עוד אישה עם שלושה ילדים, מה הן יעשו? איך הן תצאנה לעבוד בתנאים האמיתיים של השטח? 

זיוה גורשטיין:

	היא, יש לה שלושה ילדים, היא עובדת רק בלילה, למה? 

היו”ר יורי שטרן:

	מתרגם את דבריה של גב' סווטלנה צ'בוטר – היא עובדת רק בלילות, היא לא רואה את הילדים שלה. עכשיו הגיעה מהמשמרת כי המעונות עובדים עד השעה 13:00, אין לה מישהו שיכול לבוא ולקחת את הילדים, להביא אותם הביתה בעוד שהיא עובדת. היא צריכה לעשות את הכל בעצמה. 

	מתרגם את דבריה של גב' זויה גורשטיין – היא אומרת, "אני מבקשת פשוט לבחון מחדש את כל המערכת הזאת. מי קבע את הפרמטרים האלה, מי למשל החליט שברגע שהילד מגיע לגיל 14, מפסיקים לסייע ברכישת ספרי לימוד. הילד שלי למד כל השנה שעברה ללא ספר לימוד משלו. כי כל ספר עולה כ-100 ש"ח, אין לי כסף בשביל זה". 

	מי החליט שגיל 14 הוא הגיל בשביל ביטול ההטבות האלה? תבדקו מחדש את כל הנתונים האלה, את כל הפרמטרים ותיצרו מסגרת שהיא באמת אמיתית. 

היו”ר שאול יהלום:

	אני חושב, אם אפשר להעיר, ואני מעיר רק לאוצר ולביטוח לאומי, שמדברים על תכנית חברתית, העלייה מברית המועצות לשעבר הגדילה באופן מובהק את הנושא של משפחות חד-הוריות, בדרך-כלל אמהות חד-הוריות. זה ברור, נכון, זה אפילו מופיע על הדף, 25 אחוזים או משהו כזה. 

	זאת אומרת, יש לנו תופעה במדינת ישראל שבעשור האחרון גדל הנושא הזה שהוא נושא קשה מאוד, זה מדגם קטן. אז תכנית חברתית אומרת שדווקא לנושא הזה מרכזים אמצעים ומגדילים ומחזקים ולא הפוך. יכול להיות שצריכים לקצץ, אני לא אומר, קצבאות ילדים, אבל בנושא של חד-הוריות היה צריך להוסיף, היה צריך לחזק.

	ומה שעשו - זה לקחו באופן דרסטי לכל האוכלוסייה הזאת. דרך אגב,  זאת אוכלוסייה, עלייה, אז גם ההשתלבות בעבודה זה בעיה על בעיה. אתה עושה פה בעיה בריבוע, כל עולה חדש יש לו בעיה של עבודה. 

משה בר-סימן-טוב:

	אגב, עולים חדשים משתלבים בעבודה בשיעור יותר גבוה מוותיקים. 

היו”ר שאול יהלום:
	
	בגלל שהם מוכנים לעבודות הכי נמוכות. בגלל שרופאים מוכנים לקלף תפוחי-אדמה בבית-חולים, לא בגלל שנותנים להם בדיוק את מה שהם למדו. שמעת מה שהיא אומרת, יש לה מקצועות שכאן לא רלוונטיים בכלל. 

היו”ר יורי שטרן:

	פה דור שלם, שכבה שלמה של מאות אלפי איש הידרדרה במדינת ישראל, חברתית וכלכלית גם יחד, לרמה מחפירה של עוני ודור הילדים שלהם גדל בתנאים משפילים, תנאי ניכור וזה הדור הבא.

 ולכן כל המערכת הזאת היא פשוט, המסלול שלה בנוי על זלזול מוחלט בנתונים האמיתיים של השטח. בהתעלמות מוחלטת מהמציאות, מוחלטת, כי כל מה שסיפרת. סליחה שקטעתי אותך.

היו”ר שאול יהלום:

	כן. זה לא שחס וחלילה, יש לנו, יש קבוצות בעולים החדשים באמת מקבלים עבודה ופורחים. אנחנו מטפלים יחד עם חבר-הכנסת יורי שטרן במהנדסי חשמל, אתה נמצא בכנס מהנדסי חשמל, אותך מלמדים לדבר עברית, לא הפוך. ומהנדסי חשמל ברוך השם מרוויחים בסדר. 

	זאת אומרת, אין כאן בעיה. אבל בנושא הזה של אמהות חד-הוריות מסיבות שונות, חלק נפרדו, חלק היו צריכים לעזוב, חלק מהאבות לא רצו לעלות, אלף סיבות. יש אי כזה שהיה צריך לטפח אותו. 

היה צריך לקחת את העבודה של 400 משפחות וכל מדינת ישראל ביטוח לאומי, רווחה והאוצר, לבוא ולשקם אותו. זה כמו עיירה בתוך ראשון לציון. הוא היה צריך לתת לו שיקום. כמה את מרוויחה לחודש בעבודה שלך? 

ילנה פורת:

	בעבודה שלי 3,000 ש"ח. 

היו”ר שאול יהלום:

	מה את עובדת? 

ילנה פורת:

	עכשיו אני הפסקתי לעבוד שמה כאילו שמונה  שעות. ביקשתי מהעירייה שיתנו לי, אני תופרת, עושה מפיות, כריות מיוחדות ופעם בשבוע ביום שישי. 

היו”ר שאול יהלום:

	שמונה שעות – 3,000 ש"ח. 

ילנה פורת:

	כן.

היו”ר שאול יהלום:

	היא פחות משכר מינימום. מה זה מרוויחה? מרוויחה נגד החוק. מה זה מרוויחה יפה. כמה גבירתי מרוויחה? 

זיוה גורשטיין:

	אני יש לי נכות 30 אחוזים, אני עבדתי, אחר כך נפלתי, היתה לי תאונת עבודה, עכשיו אני מקבלת 1,500 ש"ח. 

היו”ר שאול יהלום:

	1,500 ש"ח, כמה שעות את עובדת?

זיוה גורשטיין:

	אני עבדתי ארבע שעות ביום. 

היו”ר שאול יהלום:

	חצי משרה - 1,500 ש"ח, פחות משכר מינימום. 


היו”ר שאול יהלום:

	כמה את שעובדת בלילה מקבלת? 

סווטלנה צ’בוטר:

	3,100 ש"ח. 

היו”ר שאול יהלום:

	כמה שעות?

סווטלנה צ’בוטר:

	שמונה שעות בלילה. 

היו”ר שאול יהלום:

	בבקשה, בלילה. על מה אתה מדבר. אתה אומר לי "נקלטים", נקלטים נגד החוק. 

משה בר-סימן-טוב:

	אף אחד לא צריך לקבל פחות משכר מינימום. 

היו”ר יורי שטרן:

	אבל אתם חיים במדינה מסוימת, אתם לא חיים בירח. אתם חיים פה, אתם מקטינים את המרחב, יוצרים פה, תבין, השיטה הזאת להוציא אנשים לשוק העבודה על-ידי מקל בלבד. היא רק מרחיבה את כל השטח הפרוע הזה של עבודה פוגענית, תעסוקה פוגענית בתנאים נחותים. 

כי אנשים אין להם ברירה, הם לא יתווכחו עם אף מעסיק, המעסיקים יודעים טוב טוב עם מי יש להם עסק והם מנצלים את זה. ומשרד האוצר מסייע לאווירה בוטה, הפרה בוטה של כל חוקי העבודה במדינת ישראל על-ידי זה שפשוט מאלצים אנשים לעבוד בכל מחיר, בכל תנאי, לשתוק.

 כי אתם לא יוצרים שום חשיבה, לא מפתחים שום חשיבה שהיא באמת חשיבה קומפלטית, אפשר להגיד. זאת אומרת, שאתם חושבים, או-קיי, יש לנו מצב של הישארות רבים בבית, יש את הקצבאות האלה שאולי אפילו מעודדות את התופעה הזאת. 

ואנחנו רוצים ליצור מציאות אחרת, מה נדרש בשביל המציאות הזאת, מיהם האנשים האלה? מהי האוכלוסייה הזאת? למה היא לא יוצאת לעבודה? מה הפרמטרים שלה? ואז בואו נלך ונפצח את החידה הזאת מכל הצדדים שלה. לא עשיתם את זה בכלל במהלך הראשון, אחרי ההפגנות, אל תגיד לי מה.

משה בר-סימן-טוב:

	אתה קובע חד-צדדית.


היו”ר יורי שטרן:

	לא, זה לא חד-צדדית, איזה מחקר חברתי על יכולת השתפרות. 

ברכה ארג’ואני:

	אפילו לא נתנו כלים לגביית חוק מזונות. 

היו”ר יורי שטרן:

	אני שאלתי אתכם.

הרן לבאות:

	אמרנו שאם אתה רוצה, נגיש לך. 

היו”ר יורי שטרן:

	לא, בזמן אמת אמרתי. 

היו”ר שאול יהלום:

	אל תגיש לי, אתה רואה את הבעיה, מה תגיש לי? אתה רואה שאם היא רוצה ללמוד מקצוע – אז מורידים לה את ההקצבה. תראה את התוצאות, מה אתה עושה? 

הרן לבאות:
	
	אי אפשר להתמודד עם שלוש שאלות בו זמנית, אחת, אחת.  

היו”ר יורי שטרן:

	או-קיי, אחת,  אחת.  

הרן לבאות:

	אז הראשונה אם אתה רוצה לדעת על התהליך. 

היו”ר יורי שטרן:

	תשתף. לי וגם כן למבקר המדינה. 

ברכה ארג’ואני:

	אני רוצה לספר פה למה לאף אחת מהנשים החד-הוריות לא כדאי לקבל הבטחת הכנסה. מתוך 150 אלף משפחות חד-הוריות, 75 אחוזים מתוכן הן משפחות עובדות. כאשר אישה מקבלת או הורה מקבל הבטחת הכנסה, הוא לא יכול שתהיה לו תכנית חסכון בבנק, הוא לא יכול לנהוג ברכב.

הרן לבאות:

	לא. 

ברכה ארג’ואני:

	מה זה "לא". אסור להם ללמוד לימודים גבוהים, אלף ואחד איסורים שלא שווה לאותה אישה לקבל הבטחת הכנסה. ולא נתנו לנו, למשפחות החד-הוריות את הכלים לגבות את חוב המזונות מההורה, לא נתנו לנו את האופציה.

 גם אם אני רוצה לעשות הגדלת מזונות, לתת לנו את האופציה להגיש תביעת מזונות, הגדלת מזונות, אני צריכה להוכיח שהאבא של הילדה שלי עשיר בכדי שיתנו לנו סיוע משפטי לתבוע הגדלת מזונות. אז אם באה המערכת ואומרת: "אני רוצה מצד אחד לקצץ", אבל תנו לי את הכלים, ומצד שני לגבות את מה שקיצצתם ממני ממקורות אחרים.

 אני לא אומרת שצריך לפטור את ההורה מהחוב כלפי הילדים שלהם, אבל המערכת תומכת בהורה כזה להתחמק מתשלום המזונות שלו, מלהגביל את המזונות, אפילו אתה יודע מה, עד כדי כך שהוא מסוגל גם לשקר, בכל מערכת בתי-המשפט לא נותנת לנו את הגיבוי להגדיל את המזונות. גם לתבוע אותם וגם לתבוע על הגדלת מזונות. 

אז מצד אחד אתם אומרים שיצאו לשוק העבודה. אין מקומות עבודה. במקביל, המיתון שהוא מדבר עליו, גם נכנסו עובדים זרים לשוק. עכשיו אני לא מאשימה רק את העובדים הזרים, חלילה וחס, אני רק אומרת מצב נתון, המעסיקים מנצלים את המצב לתת שכר מינימום ופחות משכר המינימום לאנשים שרוצים לעבוד. והוא מדבר על אכיפת חוק המינימום. אז במקביל היו צריכים גם לדאוג לזה שהאנשים לא ינצלו את המצב ושלא יתנו לנו שכר עבדים. 

הרן לבאות:

אני מבקש להתייחס למה שהיא אמרה. 

היו”ר יורי שטרן:

	לא, תתייחס רק לאותה שאלה שהיתה אחת משלוש. איזה מחקר נעשה בשביל לבדוק את הצד החברתי ואת הצד של יכולות של הנשים האלה, אכן לצאת לשוק העבודה? 

הרן לבאות:

	אני אחזור על מה שאמרתי, אני מבקש שתיתן לי את הזכות לתאר את התהליך, לא ברגע האמת כי אני לא יודע אותו במלואו. אני אומר בכנות. 

היו”ר יורי שטרן:

	או-קיי, אתם תגישו.

הרן לבאות:

	אני רוצה, אם תרשה לי רק להתייחס לשני נושאים שאנחנו כן מתייחסים אליהם, יש ועדה אצלנו במשרד האוצר ששותפים רוב המשרדים וועדה במשרד המשפטים בעניין המזונות. 

המזונות- המצב הוא באמת לא טוב, אנחנו כבר מזמן ראינו את זה שיש חוב עצום, אין אכיפה משמעותית על הבעלים שאינם משלמים. אנחנו מאוד מעונינים לטפל בזה, יש כבר טיוטא של הצעת חוק. התהליך הזה, אני מקווה, יבשיל בזמן הקרוב.

היו”ר יורי שטרן:

	מה הם יעשו עד אז?

ברכה ארג’ואני:

	כלום, לטפס על העצים.

הרן לבאות:

	אני מתאר לך מה קורה.  והנושא השני היה העובדים הזרים. 

היו”ר שאול יהלום:

	אתם צריכים לקחת בחשבון מתוך מאה מעשים שעושה הממשלה, אחד בסדר.  

משה בר-סימן-טוב:

	 הוא נתן פה כבר שניים. 

היו”ר יורי שטרן:

	זה שניים ממתי?

היו”ר שאול יהלום:

	תכף אני אגיד ששניים לא. אחד, בסדר, עובדים זרים. בסדר, אז אתם עושים לעובדים זרים מה שצריך, מנסים לסלק וזה, אני יודע שיש בעיות כרגע עם פנינה רוזנבלום, אבל סך-הכל זה יהיה בסדר. אבל נניח שאתם עושים, אני רוצה להסביר לך שניים לא נכון. 

בגלל שמה אתה אומר - אתה אומר, מה אומרת לך כאן האימא החד-הורית - האימא החד-הורית אומרת לך: "תשמע, אני במצוקה, יש לי חמש מצוקות, שיש לי חמש מצוקות וזה וזה וזה, אתם לפתע פתאום מטילים עלי גזירות מצוקה שביעית או שמינית. ברגע שאתם מורידים לי 20 אחוזים מהקצבה, בזה שאתם מורידים לי שכר-דירה, בזה שאתם מורידים ארנונה. כל הדברים האלה ואני מתמוטטת".

אז אתה בא ואתה אומר, "אחת המצוקות, אנחנו חושבים". אתה עוד לא, אין עוד חוק. לא, תבין החוק עדיין.

הרן לבאות:

	אנחנו מנסים לקדם. אני מוכרח לציין שמשרד האוצר הוא זה שמקדם.

היו”ר שאול יהלום:

	בסדר, אבל תבין שזה עוד לא מיושם. את המצוקות אתה מיישם ואת הצ'ופרים מתכנן. זאת הבעיה. לכן, שתתכנן ותיישם והיא תוכל לגבות יותר מזונות, תגיד לה: "אני תורם לך משהו בשוק העבודה, מוריד לך משהו, תצאי לעבודה". את ההחלטה אתה לא מיישם, אתה מתכנן.

היו”ר יורי שטרן:

	הישיבה הזאת חייבת להסתיים עוד מעט ולכן אני רוצה בכל זאת לשמוע על ביצוע התכנית שמשרד האוצר כן יצר אותה כביכול, הציג לאחר ההפגנות ולאחר הסערה הציבורית, בא משרד האוצר ואמר: "מהיום אנחנו כן נסייע". קודם בכלל לא היה המרכיב הזה בכלל וכלל. 

	הגיע הזמן ואז הציגו את התכנית, היא מסתיימת בחודש יולי. בבקשה את המסקנות המרכזיות.

סיגל שלח:

 	יש הרבה. אני רוצה אולי רק להגיד, אני אלך דרך הדברים העיקריים למסקנות העיקריות, דרך הנתונים העיקריים. ראשית כל, מי היתה אוכלוסיית היעד של התכנית, כי זה מאוד משמעותי איך הגענו למסקנות. אוכלוסיית היעד היתה זכאיות ביטוח לאומי, הבטחת הכנסה ומזונות מביטוח לאומי ממאי 2003.  

	זו היתה אוכלוסיית היעד. היא היתה אוכלוסיית היעד בשנה הראשונה של התכנית וגם בהארכה של התכנית לשנתה השניה שמסתיימת אכן ביולי 2003. החלוקה ביניהם היתה, סך-הכל היו כ-58 אלף הורים יחידים. אמנם אחוז קטן של גברים אבל קיים בפנים  כ-3 אחוז. 

	שבחלוקה בינינו דרך 47 אלף מקבלות הבטחת הכנסה ועוד 11 אלף מקבלות דמי מזונות. אני רוצה לציין שבקרב האוכלוסייה הזאת, במאי 2003, מנתוני ביטוח לאומי, כ-40 אחוזים עבדו בשכר ממוצע של כ-2,200 ש"ח, כלומר שני שליש משרה. 

	האוכלוסייה הזאת בעצם היתה אוכלוסיית היעד של התכנית. הרכיבים של התכנית, אפשר לחלק אותם, בגדול, לרכיבים קצרי טווח ורכיבים ארוכי-טווח. כשהרכיבים קצרי הטווח היו תמריצים כספיים להורים יחידים שהשתלבו בעבודה ויצליחו להגדיל את שכרם ב-1,200 ש"ח לפחות; ולמעסיקים שיקלטו הורים יחידים כאלה. 

	אלה היו הרכיבים קצרי הטווח בנוסף לכמה רכיבים שבעצם באו להסיר חסמים. כמו הנחה מאוד משמעותית במעונות יום למי שהיתה באוכלוסיית היעד וזכאית וגם למחפשות עבודה למשך ארבעה חודשים, זה נותן צ'ופר. נכון, זה רק לחלק מהאוכלוסייה.

	כלומר, הם בעצם חויבו לשלם 250 ש"ח לילד במעון ו-375 ש"ח לשני ילדים ובדרגות הולכות ופוחתות. שולבו במעונות, אנחנו מגיעים לתוצאות, באופן יחסי לא הרבה. אחת הסיבות המרכזיות לכך היא שחלק גדול מההורים בעצם צריכים מענה לדברים שאתם דיברתם עליהם, זה צהרונים שמשלימים. 

היו”ר יורי שטרן:

	רק שניה. מה זה לא הרבה? 500? 

סיגל שלח:

	600 מדי שנה. 


היו”ר יורי שטרן:
	
	אנחנו מדברים על קרוב ל-60 אלף משפחות חד-הוריות. 

ברכה ארג’ואני:

	150 אלף. 

היו”ר יורי שטרן:

	לא, אלה שבתכנית. קרוב ל-60 אלף משפחות. מתוכן, כמובן לא כולם בגילאי ילדים הם גילאי מעון או משהו, אבל נגיד שליש מהם או משהו, לא פחות מזה, 600 ילדים מצאו סידור באמצעות התכנית הגרנדיוזית הזאת.

סיגל שלח:

	מדי שנה.

היו”ר יורי שטרן:

	שבאה כתוצאה מהפגנות.

סיגל שלח:

	מדי שנה. הניצול החסר של המעונות נובע משתי סיבות. אחת הסיבות המרכזיות שבעצם המענה העיקרי מכיוון שעדיין אמהות לילדים מתחת לגיל שנתיים לא חויבו במבחן תעסוקה, אז חלקן חיפשו עבודה, אבל לא כולן. ומי שחיפשה עבודה, אימהות לילדים מעל גיל שנתיים שבעצם היו צריכות מענה לצהרונים. 

היו”ר יורי שטרן:

	הוא לא קיים?

סיגל שלח:

	שהוא נבנה, אבל הוא דורש זמן להיבנות כמו כל דבר. זה כלי שלא קיים בממשלה. האוצר תומך בהקמה שלו אבל זה תהליך שנבנה והוא לא היה קיים בתחילה.

היו”ר יורי שטרן:

	אני חוזר, אפרופו, למה שאמר חבר-הכנסת שאול יהלום. במהלך הנכון של קבלת וביצוע ההחלטות, הדברים האלה צריכים להיבנות לפני שמקצצים את הסיוע ואז ללכת במקביל. עדיין שנתיים לאחר שהקצבאות קוצצו - אין. 

סיגל שלח:

	עוד חסם היה תשלום נסיעות או למעסיקים או ישירות להורים, הסרת חסם נוסף בכלים של התכנית שהם קצרי טווח. 


היו”ר יורי שטרן:

	כמה נהנים היום מהנסיעות? 

סיגל שלח:

	לא, נסיעות סך-הכל, אולי נדבר על התמריצים כי זה ביחד, התמריצים והנסיעות שולמו 3,100, אולי 3,440 ש"ח תשלומים להורים יחידים. 

היו”ר שאול יהלום:

	זאת אומרת, הכל נובע סביב מקסימום 5-10 אחוזים מהאוכלוסייה. 

סיגל שלח:

	אנחנו שבדקנו ורצינו לתת איזשהו אומדן למה בעצם אחוז המיצוי של התמריצים, אז הסתכלנו על אוכלוסיית היעד כאוכלוסייה שהופנתה על-ידי שירות התעסוקה לעבודה. נכון שזה אומדן, אבל שיעור המיצוי עמד בשנה ראשונה והשנה השניה על כ-17-18  אחוזים. 

	אחרי הגמשות שנעשו יחד בהסכמה של האוצר, השיעור הזה עלה לשיעור של כ-30-35 אחוזים. 

היו”ר יורי שטרן:

	בניכוי של מה? 

סיגל שלח:

	של המענקים הכספיים שניתנו. זכאיות לקבל תמריץ כל מי שהוגדרה כזכאית בקובץ ומצאה עבודה והגדילה את שכרה ב-1,200 ש"ח עם הגמשות.

היו”ר שאול יהלום:

	ד"ר שלח, האם במחקר שלך עשית גם מעבר לפרטניות, איזשהו מדד שיפור הרמה? כשאני לוקח אימא חד-הורית, האם אני יכול לשאול לפני התכנית אחרי, האם השתפרה רמתה? אז אני שואל, אם עשית את זה - מה התוצאה. 

סיגל שלח:

	כן, אנחנו מבצעים מחקרי מעקב אחר ההורים היחידים, זה עדיין ברמה של סקירות, בדיוק את הבדיקה הזאת עשיתי השבוע.

היו”ר שאול יהלום:

	תני לי תוצאה גסה.

סיגל שלח:

	התוצאה היא שאם מקזזים את הקיזוז, זה בממוצע אני אומרת, אם מקזזים את הקיזוז בגמלה  לעומת התוספת הממוצעת בהכנסה - כמעט ואין שיפור. כלומר, הם נשארו באותו מקום.

היו”ר שאול יהלום:

	זאת אומרת, לא שיפרו. 

סיגל שלח:

	אנחנו מדברים על רמה פרטנית, אני מדברת על כל אלה שהופנו. אלה שכן זכו בתמריץ.

ברכה ארג’ואני:

	זה לא שיפר את מצבם הכלכלי. לא כולם את התמריצים  והילדים שלנו סובלים מחום ומאהבה. 

היו”ר שאול יהלום:

	כאן מר בר-סימן-טוב דיבר מבחינת הסכום בבנק, נקרא לו, לפני הניכוי כמובן, אז לא השתנה מה שאת אומרת. אבל הוא אומר, אם אני הצלחתי 3,000 ש"ח לתת שכר שאדם גאה שהוא עובד  לעומת 3,000, הוא אומר, 3,000 ש"ח תשלום העברה, שיפרתי את מצבו. לא בכסף, בהיפוך. בזה יש לך נתונים?

סיגל שלח:

	זה בדיוק מה שאמרתי.

היו”ר שאול יהלום:

	לא, את אמרת שאין הבדל מבחינת הרמה הכספית.

סיגל שלח:

	על התחושה שעובדת? 

היו”ר שאול יהלום:

	לא, כמה הכניסו?

סיגל שלח:

	אני רוצה להגיד שבממוצע רמת החיים שלפני ואחרי השתנתה. עכשיו הממוצע פה הוא לא אומר הרבה כיוון שיש כאלה שלא הצליחו להשתלב בעבודה ואז מצבם הורע באופן משמעותי ויש כאלה, החזקות יותר בדרך-כלל, שכן הצליחו להשתלב בעבודה ואז באמת מצבם הוטב. 

היו”ר שאול יהלום:

	אז "החזקות" איזה אחוז זה? 

סיגל שלח:

	אז אמרתי, אחוז שהצליח גם לקבל את המענק. האומדן שלנו- כ-35 אחוז.


היו”ר יורי שטרן:

	היו 60 אלף משפחות?

סיגל שלח:

	היו 60 אלף, בערך 35 אלף התייצבו בשירות התעסוקה. כלומר יש כאלה שבכלל לא התייצבו בשירות התעסוקה. 

היו”ר יורי שטרן:
	
	מתוכם? 

סיגל שלח:

	מתוכם כ-12 אלף הופנו לעבודה על-ידי שירות התעסוקה. 

היו”ר יורי שטרן:

	מתוכם הושמו? 

סיגל שלח:

	מתוכם הושמו ברישום של שירות התעסוקה, זה מספר שאני לא מעונינת להציג פה מכיוון שזה לא אומר הרבה.  אבל אני אומרת לך כמה קיבלו תמריץ, זאת אומרת, כמה החזיקו מעמד לפחות ארבעה חודשים בעבודה -  3,100. 

היו”ר יורי שטרן:

	או-קיי, שזה מתוך 60 אלף? 

גלי עציון:

	זה 5 אחוזים. 

סיגל שלח:

	תרשו לי להגיע למסקנות כי אני לא רוצה שזה יפוספס פה. 

היו”ר שאול יהלום:

	את תגיעי, אנחנו מבטיחים לך. מ-3,000, זאת אומרת מתוך אוכלוסייה של ה-60 אלף, 5 אחוזים, נניח התכנית בסדר. אבל תבינו באיזה מחיר. גם ה-5 אחוזים האלה, אם אתה עושה ממוצע, אז הגענו למצב של שוויון. מה זה אומר שוויון? זה אומר שכדי להגיע ל-5 אחוזים האלה - יש 5 אחוזים שהורע מצבם. הרי זה בממוצע היא אומרת לך.

סיגל שלח:

	זה, אגב, לא נתון מפתיע כי כשמסתכלים על הנתונים מארצות-הברית על אותה אוכלוסייה, זה בדיוק המצב, זה בדיוק מה שקרה. 


היו”ר יורי שטרן:

	אם אני הבנתי נכון, בשביל להשתלב בעבודה שבסך-הכל נותנת את אותם הסכומים בממוצע ל-5 אחוזים מסך האמהות החד-הוריות, המשפחות החד-הוריות, הוא תנאי מחיה לכל ה-100 אחוז. זאת אומרת, 95 אחוזים שלא קיבלו כלום מהתכנית הזאת, מצבם הידרדר. 5 אחוזים מצבם בממוצע נשאר אותו דבר, אבל החליפו קצבאות  בהכנסה מעבודה. 

	זאת התוצאה של התכנית, כן?  

סיגל שלח:

	זאת לא התוצאה של התכנית. 

ברכה ארג’ואני:

	זאת תכנית של כישלון. 

מלי פולישוק-בלוך:

	זאת לא תוצאה של התכנית, זאת תוצאה של הקיצוצים. אתה לא יכול להגיד שזה בגללם.

היו”ר יורי שטרן:

	לא, התכנית היתה אמורה לאזן את הקיצוצים. 

מלי פולישוק-בלוך:

	לא, היא לא מאזנת. 

היו”ר יורי שטרן:

	לא, אבל היא באה לאזן. 

היו”ר שאול יהלום:

	אנחנו צריכים להגיד מה נקודת המוצא. אם נקודת המוצא כפי שהצגנו בהתחלה שלא היתה פה שום תכנית, והיו פה יריות מהמותן, זה מה שקרה. עכשיו הם אומרים, האוצר, היתה עבודת מטה. זאת אומרת, היו שני שלבים. אם זה מתוכן זה רק 5 אחוזים - כישלון. אם זה לא מתוכנן - ברור שיש כישלון. 

ברכה ארג’ואני:

	שר האוצר צריך לבוא ולהגיד שכל התכנית שלו היא כישלון. 

מלי פולישוק-בלוך:

	משפט אחד. צריך להזמין את שר האוצר ואת שר התמ"ת הנה.


היו”ר יורי שטרן:

כן. אני רוצה קודם כל לשאול מי מהנשים שיושבות פה, הנשים החד-הוריות, מי מכן מקבלת סיוע כלשהו לפי התכנית הזאת, במעון או בהסעה. 

מרסלה אדרי:

	אני הקמתי את "מאהל מחאה נודד" מתוך המאהל של החד-הוריות. זאת אומרת, שישבתי פה שלושה חודשים והייתי בוועד. ההתלבטויות שלנו היו על מה ללכת במאבק של החד-הוריות והויכוח הגדול שהיה זה אם ללכת על הבעיה של החד-הוריות או ללכת על הבעיה הכללית שיש לנו בארץ של שכר מינימום או של סל כלכלי לאנשים שיוכלו לחיות בכבוד. 

	כי הסל הכלכלי כאן הוא הולך ונשחק. עכשיו מה שאומרים לנו כאן ש-95 אחוזים מכלל הנשים החד-הוריות, מצבן הורע, מצבן ירד. ופה אומרים לי, היו איתותים. האיתותים שלהם הביאו אותם למסקנות שאנחנו פרזיטיות, שאנחנו עושקות את המדינה.

 ומסתבר שכל ההגדלה של האימהות החד-הוריות שלא עבדו, זה נבע מכך שבאה אוכלוסייה מחוץ-לארץ, מברית המועצות לשעבר, שהיא אוכלוסייה ברוכה, שעשתה והועילה ופורחת. אלא מה שהפילו עלינו, המזרחיות, "אתן פרזיטיות" הכפישו אותנו עד עפר. וזה חזר על עצמו. סליחה שאני מזכירה את המזרחיות שוב פעם, כי זה מה שקרה. 

מלי פולישוק-בלוך:

אבל לא היו ותיקות שהן לא מזרחיות?

מרסלה אדרי:

	אין לי שום דבר נגד הרוסיות. במאהל של החד-הוריות היו רק מזרחיות, היו בודדות שהן לא היו מזרחיות. 

היו”ר יורי שטרן:

	אבל מה זה תורם לדיון של היום? 

מרסלה אדרי:

	לא משנה הויכוח, הוא לא על זה. אנחנו ב-95 אחוז שמצבן החמיר והגיע עד עפר והן נזרקות לרחוב, ואני שומעת השכם והערב, הרבה מברית-המועצות לשעבר שמגיעות לפת-לחם ויורדות החוצה לרחוב והן צריכות לפנות ל"ידיד", לכל עמותה שעוזרת להן. ובתי-התמחוי, נמאס לנו מבתי-התמחוי, שיימחקו במדינת ישראל בתי-התמחוי. אנחנו לא רוצים לראות אותם, זה הביא אותנו עד עפר. 

התפקיד של מדינת ישראל וממשלת ישראל להקים תשתיות וכלכלת עבודה לאנשים, ולהרים להן את הכבוד ולהפסיק להשפיל אותנו, לתת להן אפשרות לעבוד, ללמוד, להתקדם, להעצים אותן ולא לקחת צבא של עוד אלף שוטרים שירדפו אחריהן כי הן פרזיטיות. 

היו”ר יורי שטרן:

	תודה. 

קרן שמש:

	אני רוצה להצביע על נקודה אחת שרק מראה את העובדה שהמדיניות של משרד האוצר היא אפילו פוגעת במוטיבציה של האנשים לצאת לעבוד וזה בכל הנושא של חישוב הבטחת הכנסה. וחישוב הבטחת הכנסה של השלמת הכנסה.

היו”ר יורי שטרן:

	זה לא מדיניות של האוצר, זה חוקי הבטחת הכנסה. האוצר הוביל רגרסיה מאוד משמעותית בחוקים האלה, זה נכון. 

קרן שמש:

	זה חלק מהתכנית הכלכלית של נתניהו, שבעבר אישה שקיבלה השלמת הכנסה יכלה לעבוד עד 1,184 ש"ח. 

היו”ר יורי שטרן:

	עכשיו 500 ש"ח. 

קרן שמש:

	487 ש"ח. 

היו”ר יורי שטרן:

	זו אותה החלטה אבסורדית שפשוט חסרת כל בסיס כלכלי. 

קרן שמש:

	זה חושף את השקר שנתניהו ופקידיו רוצים למכור, שבעצם רצו לעודד נשים לעבוד. 

רינה רבינוביץ:

	אני מדימונה. אני כנראה אייצג פה את הדרום ורציתי להגיד דבר ראשון.

היו”ר יורי שטרן:

	את מייצגת נשים לא מזרחיות, בסדר? 

רינה רבינוביץ:

	לא מזרחיות שגם במצוקה בהרבה. קודם כל, כאשר בנו את התכנית הזאתי של התקציב, כשהתחשבו במה שאמר בנק ישראל וכל המומחים לביניהם, אף אחד לא טרח להביא קבוצה של אמהות חד-הוריות ולשאול אותן. 

היו”ר יורי שטרן:

	כאן לא מקובל אצלנו במערכת לשאול את אלה שבהם פוגעים, מה פתאום. 


רינה רבינוביץ:

	דבר שני, רציתי להעיר שאני כאם חד-הורית רציתי לפני מספר שנים, כשעוד לא היה מאוחר, ללכת ללמוד לימודים אקדמיים. וארגנתי לעצמי 95 אחוז משכר הלימוד. מה שנשאר לי זה ללכת לביטוח לאומי ולשאול, האם תמשיכו לשלם לי את הקצבה שקיבלתי עד היום, לא יותר ולא פחות, רק בשביל להתקיים עד שאני אסיים את הלימודים ואוכל להשתלב בשוק העבודה. 

היו”ר יורי שטרן:

	זה, אפרופו, יציאה ממעגל העוני. 

רינה רבינוביץ:

	התשובה- נפילה של הפקיד מהכיסא מרוב צחוק, הוא אומר לי: "מה, את תלכי ללמוד לימודים אקדמיים ואנחנו נמשיך לשלם לך ביטוח לאומי?". אמרתי, "זה אי נוח אם אני יושבת בבית ומקבלת את אותה קצבה או שאני הולכת ללמוד בזמן הזה ובונה את העתיד שלי". 

רן כהן:

	סליחה ברשותך, זה לא אי נוח, זה יותר טוב שתלמדי כדי שתוכלי ללכת לעבוד. את צודקת. 

היו”ר שאול יהלום:

	היום את עובדת?

רינה רבינוביץ:

	היום אני מובטלת, אני גרה בדימונה.  האם מישהו טרח בכלל להתייחס לאזורים נידחים חוץ מהמרכז? כמו דימונה, כמו ערד, כמו אופקים, כמו ירוחם. מה קורה שם לגבי עבודה? אני פה באתי מטעם עמותת "ידיד" הם ביקשו ממני להגיע לכאן.

	ובעמותת "ידיד" בסניף דימונה עשינו פרוייקט של אמהות חד-הוריות, כל אחת שרצתה להגיע - נרשמה, שפשוט רצתה ללכת ולחפש עבודה בכוחות עצמה עם תמיכה של עמותת "ידיד". עשינו הכל, הגענו בשיא החוצפה לבתי-מלון שהבטיחו להגיע אלינו ולא הגיעו.

	בסופו של דבר,  אחוז קטן מאוד מאותן האמהות החד-הוריות כן השתלב, מצאו חלק מהנשים, אבל רוב הנשים לא מצאו עבודה והיתה היענות של מאות נשים חד-הוריות מדימונה ומהסביבה. ולכן אני אומרת שתשימו לב גם לאזורים האלה.

היו”ר יורי שטרן:

	תודה. חברת-הכנסת מלי פולישוק-בלוך, אחר-כך חבר-הכנסת יאסינוב ולד"ר סיגל שלח את המשפט החותך ואחר-כך אם מבקר המדינה ירצה להעיר בשלב זה. 


מלי פולישוק-בלוך:

	אין ספק, כל המחקרים, לא צריכים לעשות עוד מחקרים שהשכלה ומקצוע מוציאים ממעגל העוני. זה נתון ידוע. אנחנו צריכים למשוך את הצעת חוק שאתה אומר שגם לך יש כזאת ואני הגשתי הצעה כזאת.

היו”ר יורי שטרן:

	לא לגמרי, שלי הראשית.

מלי פולישוק-בלוך:

	איך שאתה רוצה, קח את כל הקרדיט, העיקר שזה יעבור. אני חושב שהישיבה הזאת צריכה להסתיים בקריאה לאוצר להעביר את הצעת החוק שתאפשר לאמהות חד-הוריות ללכת ללמוד ולקבל קצבה, כמו כל המכשולים האחרים. אנחנו צריכים משהו מעשי פה.

היו”ר יורי שטרן:
	
	מלי, פה דווקא יש התקדמות כי משרד האוצר כן גיבש כתוצאה ממשא ומתן שהיה לנו.

מלי פולישוק-בלוך:

	כן, אבל הם מושכים את הזמן.

היו”ר יורי שטרן:

	לא, הם כבר מוכנים עם תכנית מלגות שתחליף.

מלי פולישוק-בלוך:

	לא, המלגות ללימודים.

היו”ר יורי שטרן:

	לא, מלגות בגובה של הבטחת הכנסה, אבל זה לא הדיון כעת.

מלי פולישוק-בלוך:

	לא, אבל זה הדבר המעשי שצריך בשבוע הבא כבר לצאת לשטח והם מושכים ומושכים, על זה אני מדברת, שיקראו לזה מלגות, שיקראו לזה איך שהם רוצים. 

יולי אדלשטיין:

	לא כל-כך פשוט שיקראו לזה איך שרוצים. המאבק הזה מתנהל שש-שבע שנים. 

מלי פולישוק-בלוך:

	לא, אבל אנחנו צריכים לעשות שיעשו מעשים. נמאס לנו מדיבורים, אנחנו רוצים לראות שהם עושים משהו.

ברכה ארג’ואני:

	הוועדה הזאת צריכה לקרוא לשר האוצר להתפטר כי הוא כישלון אחד גדול.

היו”ר יורי שטרן:

	לזה יש ועדות אחרות. 

יגאל יאסינוב:

	אני רק רוצה לשאול שתי שאלות בעצם. קשה להוסיף על מה שנאמר. השאלה הראשונה, מי היה השר  כפקיד הראשי שהיה אחראי על בניית התכנית. 

היו”ר יורי שטרן:

	תכנית הקיצוצים?

יגאל יאסינוב:

	את זה בדיוק אני רוצה להבין. כי היה מטה. אני רוצה להבין, מי היה השר מטעם ממשלת ישראל שהוא היה אחראי על עבודת המטה שהכינה גם את תכנית הקיצוצים וגם היתה צריכה להכין את העבודה שחלק.

היו”ר יורי שטרן:

	היו שני שרים. אחד היה סילבן שלום. 

יגאל יאסינוב:

	רגע, אם היו שני שרים, אז מישהו היה צריך להיות האחראי הראשי. אין דבר כזה שיש פרוייקט שמעל לא עומד איש אחד. אם יש שניים - אז זו כבר שערורייה.

היו”ר יורי שטרן:

	התשובה היא עובדתית. ההחלטות על הקיצוצים התקבלו כששר האוצר היה סילבן שלום. ההחלטה שאילצה את האוצר לקבל תכנית של השמה ושל סיוע התקבלה בתקופתו של ביבי נתניהו. 

יגאל יאסינוב:
	
	והשאלה השניה, מי היום אחראי על הדבר הזה? לא רק על עניין התקציבים, על התכנית. אהוד אולמרט? 

היו”ר יורי שטרן:

	משרד התמ"ת. 


יגאל  יאסינוב:

	זו בדיוק הסיבה, כי איך שאני מבין, ההפרדה בין משרד העבודה לבין משרד הרווחה שפה אנחנו רואים בהפרדה הזאת דבר חמור. 

יולי אדלשטיין:

	תודה. רק ברמה העובדתית תוספת קלה, במיוחד אם המבקר יחליט לקחת את העניין לטיפולו. המאבק על הנושא הספציפי, רינה רבינוביץ, אם אני לא טועה, בנושא של הלימודים, במיוחד של ההשכלה הגבוהה, התנהל גם בצורה ממסדית בין משרדי הממשלה השונים. 

במקרה זה אני מדבר על המשרד לקליטת העלייה שעמדתי בראשו.  ואני כאן, פשוט, גם מזהיר את האנשים מליפול פעם שניה לאותה מלכודת שנאמרה כאן, "שיקראו לזה איך שרוצים". ההצעות האלה של "לא ניתן הבטחת הכנסה ובמקום זה ניתן מלגה", בעצם פירושה בפשטות זה אובדן הכנסה של אלפי ש"ח בחודש בצורה של הנחות בנושא ארנונה וכל מיני דברים. 

היו”ר יורי שטרן:

	אבל מאז כבר אין אלפים, זאת הבעיה. הם קיצצו את כל ההנחות.

יולי אדלשטיין:

	אנחנו דווקא היינו אלה שהתייעצנו עם המשפחות ועם הקליינטים ועשינו איתם חשבון, ופשוט זאת אי הצעה. פשוט צריך לדעת, הנושא הזה, אני לא אחזור כמה הוא מקדם וכמה הוא מוציא ממעגל העוני, ההצעות שעומדות על הפרק הן פשוט לא רלוונטיות וצריך להמשיך להילחם כנראה בצורה של חקיקה. 

רן כהן:

	רבותיי, יושבי הראש, אדוני המבקר, נדמה לי שהממצאים הללו הם בעלי חשיבות עצומה וצריך להודות למבקר ולצוותו על עשיית העבודה הזאת, כי יש לה משמעות. 

היו”ר יורי שטרן:

	הם נקראו לחוות את דעתם.

רן כהן:
	
	בסדר גמור, אבל על זה יש כבר בידינו חלק מהנתונים והממצאים שכותבים בעצם על הכישלון שהוא גם כישלון התנהלותי של האוצר ובעיקר כישלון חברתי. זה בעצם הדבר המשמעותי. המיזוג של שני הדברים הללו מביא בעצם לפיצוץ חברתי במדינה וצריך להבין את זה. 

	כי, בעצם, שאני רואה את הדברים הללו בעיקרם, זו גם פסילה של האמהות החד-הוריות ושל המשפחות החד-הוריות מרכישת מקצוע כדי שיהיה מנוף לתעסוקה ראויה יותר ונכונה יותר. וזה גם אי עידוד צמיחה. זאת אומרת, היה פה איזה מהלך משולב שכמעט זרק חלק ניכר של האמהות החד-הוריות ממש אל מחוץ ליכולת הפרנסה והקיום האלמנטרי בחברה הישראלית.

	אי עידוד שכר וגם אי עידוד השכלה - זה ממש מכת מוות, כמעט, מבחינה חברתית. אני רוצה להגיד דבר אחד, לדעתי גם כל מי שמהאמהות האלה מצאה עבודה בסיכומו של דבר, זה לא בגין התכנית. 

זה ברור לגמרי שרובן הגדול היו מוצאות את אותה עבודה אם היא היתה זמינה משום שכשרואים את התוצאות של הסקר שמפורסם כאן, הנתונים הם חד-משמעיים וברורים. או שלא היתה עבודה, או שלא היתה עבודה בשכר ראוי, או שלא היתה עבודה בשעות מתאימות לילדים.

	כלומר, אלה שמצאו עבודה - הן מצאו כאשר השלילות האלה לא התקיימו. ולכן נדמה שזה מלמד לאילו מסקנות צריך להגיע. ואני חושב שיהיה מאוד מאוד ראוי אם אנחנו ניידע בממצאים האלה את שר האוצר, את ראש הממשלה, על האסון הגדול מבחינה חברתית והתנהלותית שכאן קרה. 

סיגל שלח:

	טוב, אני אפסח על המשך התיאור של התכנית אם יש לי זמן קצר. ואני רוצה בכמה מלים לומר את המסקנות העיקריות. הראשונה, הייתי אומרת שבאמת כל הדגש על הכשרה מקצועית ומתן כלים גם להשתלבות בעבודה וגם לאיזושהי אופציה לשיפור השכר בעתיד. הוא חייב להיות דגש שימשיך ולא רק לגבי אוכלוסיית היעד הספציפית של התכנית הזו. 

זה דבר מאוד חשוב, גם לימודים אקדמיים, אבל צריך לזכור שלימודים אקדמיים בכל זאת מתאימים לאחוז קטן מהאוכלוסייה הזאת, יש שם אוכלוסייה רחבה שזקוקה להכשרות מסוג אחר, להכשרות מסוג מודולריות, תכניות, אגב, שפותחו בתכנית וכבר מיושמות בתכנית ועברו מספר די רב, כ-3,000 הורים דרך התכניות האלה, אבל אנחנו מצפים מהרבה יותר. ושוב מדובר עדיין על 3,000 מתוך אוכלוסיית היעד הספציפית של 60 אלף. אבל צריך לזכור שמאז נכנסו גם חדשים לתוך המערכת הזאת.

 הדבר השני שעולה מכל השאלות ששאלנו והדברים שנתקלנו בהם במהלך האבטלה, שמסגרות טיפול לילדים ומסגרות טיפול שבאמת יתאימו את עצמן - זה, אגב, בעיה של כל המסגרות הטיפול בישראל - באמת יתאימו את עצמן לשעות עבודה, לא מסגרות טיפול שנותנות מענה. גם אם זה עד 15:30, זה לא מענה לאם שעובדת משרה מלאה.

 מסגרות טיפול בתמיכה ממשלתית, וצריך לזכור שאנחנו מדברים על כאלה שסובלים, הורים יחידים שסובלים מכך שיש מפרנס אחד במשפחה, אין מה לעשות והמצב הזה עד שהוא לא ישתנה - דורש כנראה תמיכה לאורך זמן. ודורש תמיכה כדי שיוכלו להשתלב בעבודה וכדי שהשכר ישתלם כמחליף קצבה. 

אז זה דבר נוסף. ואני רוצה רק להזכיר פה שהיום הביטוח הלאומי כבר דן בזה והדברים כבר מתחילים להיכנס גם לשיח הציבורי וגם לשיח הממשלתי של כל הנושא של מס הכנסה שלילי ובעצם מתן עידוד לנשים עובדות, גם להשתלב בעבודה וגם להגדיל את שכרן וגם להשתכר בכבוד. כלומר, לחיות בשכר הולם. 

אז עד כאן, אלא אם כן רוצים נתונים.

היו”ר יורי שטרן:

	תודה רבה. כבוד מבקר המדינה:


מבקר המדינה אליעזר גולדברג:

	מה שאני רוצה לומר הוא, אי אפשר לסיים את הדיון בשוויון נפש כפי קודם ביקש יו"ר הוועדה. גם הוועדה וגם אני נקבל ממשרד האוצר את ניירות העבודה ואת הדרך לקבלת ההחלטות. כמובן שאבדוק את הנושא. 

	אבל אני מרשה לעצמי לומר שמכאן לא תבוא הישועה. נניח שאני אבדוק ואמצא שדרך קבלת ההחלטות לא היתה ראויה. זה הרבה לא יעזור, כי כל הרצינות והמשקל שאני נותן לבדיקה כזאת. אבל השאלה המעשית, וזאת השאלה שמעניינת את הציבור, מה הלאה? מפני שמדובר כאן יותר בשאלת מדיניות, מה מתכוננת המדינה לעשות בהמשך? 

	ועם כל הכבוד לנציגי האוצר שנמצאים פה, אני לא חושב שהם יכולים לתת את התשובות הנכונות, הראויות, לשאלה הזאת. אני חושב שהדרך היא לשמוע את דעתם של שר האוצר, של שר התמ"ת, כדי לראות לאן פניהם לעתיד. 

אני אומר עוד הפעם, אני לא מזלזל בבדיקתה של דרך קבלת ההחלטות. אני אבדוק, אני אראה, אקבל, אבדוק. אבל אני חושב שהוועדה הנכבדה הזאת צריכה לא לסיים את הדיון היום, אלא לקבוע עוד ישיבה, כפי שאמרתי, עם השרים הרלוונטיים. תודה רבה. 
	
רן כהן:

	סליחה, אדוני המבקר, אבל אם הממצאים שלך יהיו לא רק לגבי התנהלות לא תקינה, אלא גם שכל ההכרזות לא הצדיקו את עצמן, התוצאות היו הפוכות ממה שהיה, זה היה כשל מדיני.

מבקר המדינה אליעזר גולדברג:

	אני מדבר על דרך קבלת ההחלטות. ד"ר שלח הבהירה את מה שנעשה עד היום, שאיננו בגדר מחקר אלא סקר, כך אני מבין, סקר ביניים. אבל אפשר כבר מהסקר הזה לדעת שהתכנית היא לא המוצלחת ביותר. אם אני הבנתי נכון את דברייך? 

סיגל שלח:

	היא לא כישלון, אבל היא לא מוצלחת. 

מבקר המדינה אליעזר גולדברג:

	אבל אני אומר, זה לא פותר, הרי התכנית הזאת עומדת להסתיים והשאלה היא מה הלאה, זאת השאלה. 

היו”ר יורי שטרן:
	
	תודה רבה. אני בינתיים התייעצתי עם חבר-הכנסת שאול יהלום שהוא יסכם את הישיבה ויש לנו מוכנות משני הצדדים ומשתי הוועדות להמשיך בדיון. אנחנו מבקשים בזריזות, אם אפשר תוך שבוע, לקבל את החומר? או-קיי.

 ויש לנו פגישה עם שר האוצר ב-6 ביוני פה בוועדה בעניין של פרק דוח מבקר המדינה, המדבר על בעיות משרד האוצר, תקציב וכו'. לא יודע אם בהזדמנות חגיגית זו אנחנו נוכל לדבר אתו על האמהות החד-הוריות ועל כל התכנית, או שנזמן  ישיבה מיוחדת.

 על כל פנים, ההתרשמות שלי בצד של ביקורת המדינה, ואני אומר את זה, יושבים פה אנשים מקצועיים של משרד האוצר, זה יכול להיות שזה עניין של מדיניות - כאנשי מקצוע, אתם צריכים להתבייש מדרך קבלת ההחלטות כאשר כלכלית, אתם בודקים רק צד אחד ולא את הצד השני.

 לא את הקיבולת והיכולת והמגבלות של שוק העבודה ואתם בכלל לא בודקים את ההשלכות החברתיות ואתם בונים מדיניות שהיא מאוד פרטנית בפגיעה, בקיצוץ ההכנסות, ומאוד כללית ורוחבית במציאת הפתרונות. זה לא יכול להיות, זה מתודולוגית לא נכון. מעבר למחיר עצום שמדינת ישראל והחברה משלמות על הטעויות האלה. 

	אבל בהמשך הדיון אנחנו נבדוק אולי הטענה הזאת עדיין לא מבוססת ואם עשיתם את כל הבדיקות שבעולם.

בבקשה, חבר-הכנסת שאול יהלום, יושב-ראש ועדת העבודה, הרווחה והבריאות.

היו”ר שאול יהלום:

	קודם כל, אני באמת מודה למבקר על נכונותו לבדוק את העניין. 

מבקר המדינה אליעזר גולדברג:

	אמרתי שאני אקבל את החומר ואני אראה אם יש מקום. 

היו”ר שאול יהלום:

	זו כאן בקשה של שתי הוועדות שאנחנו מבקשים לבדוק את העניין בצורה סיסטמתית כפי שנוהג המשרד של מבקר המדינה. 

	אני רוצה כאן להבהיר לאוצר מבחינת מה שלא ברור. נכון שהמגמה של האוצר מבחינת שוק העבודה, מבחינת צמיחה, זה שכל אזרח יעבוד, אבל צריך להבין שחובת החברה כמו שלכאלה שלא מסוגלים לעבוד, הקבוצה של משפחות חד-הוריות היא בעלת אופי שהחברה חייבת יותר מאשר לעובד רגיל, היא לא יכולה לשחק עם העניין בגלל שיש להם בעיות אובייקטיביות קשות ביותר. 

	היא מטופלת בילדים, זה לא יעזור. ואז כמו שנאמר כאן, אם אין פתרונות לילדים ואין במדינת ישראל פתרונות זולים לילדים קטנים, אין. שמעת כאן שלושה ילדים, 3,500 ש"ח. במעונות אין מקום ובאמת אין מקום. אז לכן אי אפשר, אי אפשר להזניח את הבעיה. 

	ואנחנו קובעים, קודם כל אני מציע כהחלטת ביניים שנקבל, שאנחנו פונים למשרד האוצר והתמ"ת להמשיך את התכנית, היא אמורה להתבטל תוך חודש. 

היו”ר יורי שטרן:

	עם התיקונים הנדרשים.

היו”ר שאול יהלום:

	קודם כל להמשיך את התכנית. עכשיו לקחת את כל שאר הגזירות ולהתחיל לשבור אותן. זאת אומרת, במקביל לתכנית עצמה כפי שאנחנו רואים שהיא יעילה ל-5 אחוזים, והלוואי שהיא תמשיך, אז היא תכפיל את עצמה. אז נניח ל-10 אחוזים.

לגבי ה-90 אחוז נפלו בכלל מיכולת קיום. צריכים לקחת ולפרט את כל מה שנעשה לגביהם ולהפסיק את הגזירות. להפסיק את הגזירות בשלבים, להפסיק את הגזירות בארנונה, בשכר-דירה, בלימודים, מה שכאן נאמר, "כתוספת מה שכל החיים לא הצלחנו לעשות". זאת אומרת, צריכים כאן לקחת ולשבור את הגזירות. 

במקביל, את הדרך אם היא בסדר - להמשיך את התכנית, במטרה להכפיל אותה. אבל הכפלה, שתהיה הצלחה יוצאת מן הכלל לכאורה, היא עדיין 10 אחוזים ממאה אחוז. ולכן אנחנו מאוד מאוד מבקשים מהאוצר לבוא אלינו בישיבה הבאה ואני מציע שזאת תהיה ישיבה עם שר האוצר שתתאמו אותה. 

ואנחנו נדרוש, כבר עכשיו דורשים המשך התכנית, ביטול הגזירות ומציאת פתרונות אמת. לקחת קבוצת מיקוד מהאמהות האלה ולמצוא פתרונות אמת, לא פתרונות שהם לא יכולים להיות מיושמים אלא רק על נייר של משרדי הממשלה. תודה רבה. 

היו”ר יורי שטרן:

	תודה רבה. אנחנו נמשיך, יש לי שתי בקשות. אחת לארגונים הוולונטריים, אם אתם רוצים קצת להמשיך ולנסות לגבש איזושהי פעולה לעתיד, אז תחכו במזנון הכנסת. עוד - אם יש לכם - חצי שעה בערך, 25 דקות, אני רוצה לשבת אתכם. ואולי עוד חברי-כנסת יצטרפו. 

	רן כהן, בבקשה אם אתה יכול לטפל במקרה החריג ואולי יש פה עוד בקשות. וחברי ועדת ביקורת המדינה מתבקשים להישאר כי אני רוצה איזושהי שיחה לנהל בינינו. 

	תודה רבה, הישיבה נעולה. 

הישיבה ננעלה בשעה 11:30

